OKEko taldeek puntuak ekarri zituzten etxera pasa den asteburuan | El Diario Vasco\nOiartzunOKEko taldeek puntuak ekarri zituzten etxera pasa den asteburuan\nOKEko taldeek puntuak ekarri zituzten etxera pasa den asteburuan\nOhorezko Erregional taldea Bergararen aurkako partidan.\nGARAÑO OIARTZUN. Miércoles, 10 octubre 2018, 08:13\nAsteburu honetan ere herriko futbol taldeek hainbat partidu izan zituzten eta emaitzekin konten agertu dira. Ohorezko erregional taldeak Bergararen zelaian irabazi zuen 0 eta 1 Mikel Manzisidorren golari esker. 1. Erregionaleko taldeak ere garaipena lortu zuen Antigua Luberriren aurka etxean. Emai-tza 4-0 izan zen eta golegileak Salaberria, Sagarzazu eta Noble (2) izan ziren. Ohorezko gazteak ere etxean 2-0 irabazi zuten Kostkasen aurka Kortajarena eta Garciaren golei esker. 1. Gazteak Hondarribiaren zelaian jokatu zuten eta 2-1 galdu zuten. Herrikoen gola Alkortak sartu zuen.\nA taldeko 1. Kadeteek sekulako egurra eman zioten Touringi 0-7 irabazi ondoren. Golak Urtats Gelbentzu, Ekain Villanueva, Urtzi Noble, Unax Jimenez eta Xabier Aburuzak (3) sartu zituzten. B taldeko 1. Kadeteak, berriz, 0-2 galdu zuten San Marcialen aurka.\nHaur txikiek ere irabazi egin zuten Behobiaren etxean Jon Imazen golari esker. Euskal Ligako neskek ezin izan zuten Tolosa garaitu eta azken emaitza 1-4 izan zen. Etxekoen gola Ohiana Celiguetak sartu zuen.\nTerritorialekoek Mutrikuren bisita jaso zuen etxean eta 0-4ko emaitzarekin bukatu zen partida. Ohorezko neska kadeteek ere ezin izan zuten Eibar garaitu etxean eta 0-6 galdu zuten. Ohorezko haur neskek berdinketa lortu zuten Zarautzen Eiderren golari esker eta azkenik, areto futbolekoak ere irabazi egin zuten. 0-2 gailendu ziren Gure Txokoaren aurka Romain Larralde eta Iker Inziarteren golei esker. Areto futbolean baita ere, Oiartzungo beste bi taldek jokatu zuten: Power Rangersek eta Miren Tabernak. Biek garaipena lortu zuten. Lehenak Ataun Troskaetaren aurka 2-1 irabazi zuen eta bigarrenak, aldiz, gol festa ikaragarria eskaini zuen Elorsoron Arantzazuko Ama Aluminios Donostiren aurka 21-1 irabaziz.\nKategoriko bertso saio arrakastatsua Elizalden Olarri Dantza martxan berriro


Sakonetak zabalik du ikastaroetan izena emateko epea - leihoa.info\nSakonetak zabalik du ikastaroetan izena emateko epea\n2020 September 21, Monday 2020 September 22, Tuesday adminKirolak, Sarrera\nGaur, irailak 21, hasi da izena emateko epea Sakoneta Kiroldegian, abonatutako pertsonei zuzendutako kirol ikastaroetan. Izena irailaren 27ra arte eman daiteke, telefonoz edo aurrez aurre, Sakoneta kiroldegian, 9: 00etatik 21: 00etara.\nPilates, luzaketa, ziklo-indoor, hipopresiboak, yoga, combi-gym, tonifikazioa, gimnasia artikularra eta body complet ikastaroak eskaintzen dira. Ikastaro horiek edukiera murriztua izango dute, COVID dela-eta ezarritako protokoloen ondorioz; beraz, izena emateko epea amaitutakoan, zozketa bat egingo da irailaren 28an (11: 00etan Sakonetan), ikastaro bakoitzeko plazak esleitzeko.\nGainera, datorren astean jarduera bakoitza probatzeko aukera izango dute erabiltzaileek. Ate irekien jardunaldi hauetan parte hartzeko, interesatuek aldez aurretik eman beharko dute izena, honako hauek kontuan hartuta: egun eta ordu bakoitzeko inskripzio bakarra egin daitekeela eta beste erreserba bat egiteko bi egun igaro behar direla.


"Borrokak bizirik jarraitzen duela" aldarrikatu zuen Aiaraldeko Ezker Abertzaleak Gudari Eguneko ekitaldian - Amurrio - Aiaraldea.eus\n"Borrokak bizirik jarraitzen duela" aldarrikatu zuen Aiaraldeko Ezker Abertzaleak Gudari Eguneko ekitaldian\nAimar Gutierrez Bidarte 2021-09-27 13:32\nTxiki eta Otaegiren erailketaren 46. urteurrenaren bezperan, "Euskal Herriaren aldeko borrokan bizia eman dutenak" ekarri zituen gogora Aiaraldeko Ezker Abertzaleak, Amurrion egindako ekitaldian.\n46 urte igaro dira gaur Espainiako Erregimen Frankistak Txiki eta Otaegi ETAko militanteak, FRAP antolakundeko beste hiru kiderekin batera, fusilatuta erail zituenetik. Urteurrenaren bezperan ekitaldi politikoa burutu zuen Aiaraldeko Ezker Abertzaleak Amurrioko parkean.\n"Euskal Herriaren aldeko borrokan bizia eman zutenak" ekarri zituzten gogora, eta haien borrokak gaur egun ere bizirik jarraitzen duela aldarrikatu zuten. Bide horretan aurrera jarraitzeko deia luzatu zieten Amurrion elkartutako dozenaka lagunei: "Euskal Herri independiente, sozialista, feminista eta euskalduna lortu arte".\nBorrokan eraikiko dugu memoria pic.twitter.com/l8SGgzHFq8\n— Sortu Aiaraldea (@SortuAiaraldea) September 26, 2021


Kronika zaharrak: 2006-11-19\nJUBENIL MAILA: GOIERRI OET 13 -- USURBIL KE 30\nUsurbil K.E.ren aurkako partidua etzeratu egin zen eta abenduko 6an jokatu zen, azkeneko emaitza oso garbi uzten digu nork izan zuen agintea partiduaren zehar, usurbildarrek 30-13 irabazi zuten. Partidu honetan jubenil mailan Oroitz Rey eta Unai Arratibelek jokatu zuten bere lehenengo partidua, egun honetan kadete mailako taldea ez zuen jolasten.\nPartiduan gertatuari buruz gauza gutxi esan dezakegu, zerbait azpimarratzekotan defentsa lana izan gauza interesgarriena, hobetu zen eta kontutan hartu behar dugu Usurbildarrek sailkapenean bigarren postuan daude. Gol asko kontraerasotan hartzen ditugu eta komenigarria izango da eraso luzeak egitea eta jaurtiketa aseguratzea, askotan hobe da "pasibo" bat egitea eta horrela kontraeraso ekidin eta defentsa lana denak batera egin.\nJokatu zirenak honako hauek izan ziren: SALDIAS; ZABALA, RIBERA (2), GOIKOETXEA (2), ALVAREZ (1), MARTINEZ , GALLARDO (2), AGIRRE (1), MORENO (4) eta OLANO (1).\nKADETE MAILA: GOIERRI OET 42 -- BIDASOA 29\nPartidu ikusgarria eta garaipen garrantzitsua kadete taldeak lortu duena Bidasoaren aurka, horren ondorioz hirugarren postua mantentzen da Ordiziako taldea.\nLehengo zatia oso borrokatua izan zen, hasieran irundarrak aurreratu ziren markagailuan, atsedenaldiarako ordiziarrek hartu zuten partiduaren agintea eta markagailuak 16-14, ordiziarren alde, markatzen zuen lehenengo zatian bukaeran.\nBigarren zatian hasieran Bidasoak berdinketa lortu zuen, baina momentu horretatik aurrera ordiziarrak hasi ziren agintzen, 10. minutuan Ordiziako taldeak 6 goleko abantaila zuen. Aste honetan urdinek partiduaren erritmo jetsi zuten eta irundarren akatsak aprobetxatuz joan ziren markagailuan eta emaitza oso garbia lortu.\nJokatu zutrenak honako hauek izan ziren: ARRATIBEL, ZABALEGI; MARKET (2), ARREGI (3), MARTOS (3), REY (6), CORTES (6), ETXEBERRIA (12) eta CASADO (10)\nINFANTIL MAILA: ORDIZIA E.T. 17 -- UDARREGI 27\nAldez aurretik partidu zaila zela pentsatzen genuen eta horrela suertatu da. Gure infantilek gauza gutxi lortu zuten Udarregi taldearen aurka, saiatu saiatu ziren baina ez zen erreza. Usurbilgo taldean jokalariak bigarren urteko infantilak zire, fisikoki oso nabarmena zen eta, gainera, taldea oso landua zegoen.\nLehenengo zaitan errez joan ziren markagailuan usurbildarrak, bukaerako 5-10. Bigarrenean gure mutilak hobeto ibili ziren eta 8-7 partziala lortu zuten. Baina hirugarrenean usurbildarren indarra eta kalitatea nabarmendu zen eta azkeneko emaitzak garbi uzten du, 17-27 bukaeran.\nJokatu zutenak honako hauek izan ziren: GALDEANO; BRICIO (5), ASEGINOLAZA , URANGA (4), ARANA(1), FAJARDO (1) , SAN MIGUEL (1), SANCHEZ (1) , GARTZIA , ARBIZA (3), LOBATO eta RODRIGUEZ(1)


Xabiroi 55 by XABIROI Komikia - Issuu\nASISKOK 1620, NAFARROA BEHEREGAINA KOMIKIA KALERATU DU NABARRALDEREN ESKUTIK BESTE BEHIN, EUSKAL HERRIKO HISTORIAREN KAPITULU JAKINGARRI BEZAIN EZEZAGUN BAT JAKINARAZI DIGU Euskaldunok ezezagutza sakona dugu Euskal Herriaren historia eta kondairen inguruan, kontatzen zaigun historia ofiziala banatzen gaituzten estatuenaren barruan kokatzen dena baita beti. Horregatik, ezingo diogu inoiz nahikoa eskertu Asisko Urmenetari Euskal Herriaren historia, mitoak, zanpaketa eta heroiak ezagutarazteko egiten dituen komikiak. Bere lan eskerga horren barruan kokatzen da Nabarralde elkarteak argitaratutako 1620, Nafarroa Beheregaina komiki berri hau ere. Gaztela eta Aragoik XVI. mendearen hasieran Nafarroa Garaia konkistatu ondoren, Nafarroa Beherean iraun zuen Nafarroako\nerresumak, harik eta 1620an Frantziak indarrez bereganatu zuen arte. Edo, hobe, nahi izan zuen arte, zeren eta Asiskoren komikiaren bidez jakingo dugu nola barne-hartze ediktua urtez urte baliogabetu zuten Nafarroako instituzio nazionalek 1789 arte, Frantses Iraultzaren ondorioz Frantziak Nafarroako Erresuma bahitu eta desagerrarazi zuen arte. Beraz, inoiz onartu gabeko ediktu nulu horren inguruko kontu hauek eta gehiago dakartza komiki honek, Asiskoren marrazki berezi eta paregabeez eta hitz-joko jostariez baliatuta. Guztiz ezagutu beharreko gure historiaren parte bat, eta benetan ezinbesteko lana komiki hau.\negoitza atera ziren. Maddalen Arzallusek jarri ditu euskaraz bi komiki bikain hauek, beraz gozatu!\nXABI PAYA ETA PATXI GALLEGOREN NORI KOMIKIA ARGITARATU DU BERTSOLARI ALDIZKARIAK DUELA LAU URTE NORK-EKIN HASITAKO TRILOGIAREN BIGARREN KOMIKIA DA\nBertsolari aldizkariak noizean behin komikiak argitaratzeko duela lau urte hasitako bidearekin jarraitzen du. 2015eko neguan Xabi Paya eta Patxi Gallegoren Nork komikia atera zuten, trilogia bat egiteko asmoarekin. Bada, orain haren jarraipena den eta egile berak dituen Nori eman dute argitara. Nork komikian Andoni Egañaren balizko hilketa baten ikerketa kontatzen bazitzaigun, Nori honetan euskara batuaren alegiazko patentatzearen ikerketa dakarkigute. Norken bertsolaritza zen gai nagusia eta Norin euskara. Baina bietan ukitzen dira euskal kulturaren gai ugari. Eta orduko hartan bezala oraingo honetan ere euskal munduko milaka pertsonaia eta erreferentzia aurkituko ditugu eta lehertzeraino egingo dugu barre istorioaren zein marrazkien umorearekin. Istorioan, norbaitek euskara batua patentatu egin du eta eskubideak eta isunak kobratzen dira erabiltzeagatik. Bi detektibek denboran atzera bidaia egingo dute misterioa argitu eta okerra zuzentzeko, hala bide batez euskararen 100 urteko historia kontatuz. BELARDOREN ABENTURAK HIRIAN MATTINEN PERTSONAIAK ZINTETATIK LIBURU FORMATURA EGIN DIGU SALTO, BELARDO - BA AL ZATOZ? KOMIKIAN Iñaki Martiarena Mattin marrazkigileak Euskaldunon Egunkariako Xingola gehigarrirako asmatu zuen Belardo\npertsonaia duela ia 20 urte, eta haren itxieraz geroztik Berriako Mantangorri gehigarrian argitaratu dira bere umorezko zintak. Orain, jauzi bikoitza eman du Belardok. Batetik, Belardo - Ba al zatoz? komikian zinta formatutik 60 orriko liburu formatura pasatu da, hau ez baita bere zinten bilduma edo hautaketa bat, istorio luze berri bat baizik. Eta bestetik, Belardok baserri ingurunea utzi eta hirira doa Berriak argitaratutako liburu honetan. Han bizitako gorabeherak kontatzen zaizkigu komikian, Belardoren ohiko hitz jokoekin eta pertsonaia berriekin. Beti bezala, haurrek, familiek eta publiko orok disfrutatzekoa da Belardoren istorio hau ere. ASTERIXEN ABENTURA KLASIKOEN BERRARGITARATZE GEHIAGO ASTERIX HELVETIAN ETA JAINKOEN EGOITZA ATERA ZIREN 2018AREN HONDARREAN Aurreko zenbakian Jean-Yves Ferri gidoilariak eta Didier Conrad marrazkilariak egindako Vertzingetorixen alaba izenburudun Asterixen istorio berriaren albistea eman genizuen eta, oraingoan, René Goscinny eta Albert Uderzoren jatorrizko istorioen beste berrargitaratze baten berri dakarkizuegu. Duela hamar bat urtetik hona istorio klasikoen pare bat album berrargitaratzen ditu urtean Salvat/ Bruñok, eta 2018aren amaieran Asterix Helvetian eta Jainkoen\nSUPERPATATA GEHIAGO! HAURRENTZAKO KOMIKI HONEN BEDERATZIGARREN ZENBAKIA ERE ATERA ZEN URTEAREN AMAIERAN Ekainean genionez, Artur Laperlaren Superpatata komikiaren zortzi zenbaki euskaraz ateratzekoa zen Bang Ediciones urte amaiera baino lehenago. Denak erosi bazenituen, konturatuko zinen azken horrek istorioa amaitu gabe uzten zuela. Bada, bederatzigarrena ere atera zuten abenduan, Augusta Handimandiren abentura hura\namaitzen duena. Eskerrak! Orain irakurri eta lasai lo egin ahal izango duzu, azkenean! KOMIKIAK EGITEN IKASTEKO KOMIKIA JESS SMART SMILEY-REN EGIN ZEURE KOMIKIAK! Eta 2019ko komikiekin bukatzeko, Ibaizabal argitaletxeak ateratako Egin zeure komikiak! aipatu behar dugu. Jess Smart Smileyren liburu hau komikiak nola egin irakasten duen liburua da, baina komiki bidez, hau da, pertsonaia batzuk, marrazkiak eta bunbuiloak dituen istorio baten bidez. Komikiak egiten ikasi nahi baduzu, edo gustatzen ote zaizun probatu, edo besterik gabe komikigintzako teknikei buruz gehiago jakin, hona bide aproposa!\nEkaitz Agirre, Iñigo Astiz, Ainara Azpiazu, Joseba Beramendi, Dani Fano, Patxi Huarte, Aritz Irigoien, Koldo Izagirre, Joseba Larratxe, Igor Leturia, Lander Muñagorri, Alex Orbe, Manu Ortega, Alex San Vicente, Asisko Urmeneta.\n06\tBASOLATIK BERRI ONIK EZ Asisko eta Joseba Larratxe\nSATORREK ZULATUAK IDURI Iñigo Astiz eta Alex Orbe\n19\tZOOLA3KA Manu Ortega, Exprai, Asisko\n20\tKOMIKITAUN elkarrizketa Aritz Trueba, Martin Etxeberria eta Xabier Etxeberria 22\tARRANOTXU ZaldiEroa\n24\tSASI ARTEAN ELGETA Koldo Izagirre, Dani Fano eta Garluk 30\tJATEKOA Axpi\nHurrengo zenbakia 2020ko ekainean!\n“KULTURA ETA HIZKUNTZA SAILAK (Hizkuntza Politikarako Sailburuordetzak) DIRUZ LAGUNDUA”\n“Album hau komikiaren mundua ezagutzen hasteko prozesu bat izan da” Bere herriak jasandako eraso batean emaztea galdu ondoren, Maansi Buyan uhartera abiatuko da, hau da, mitologia eslaviarrean hildako arimak joaten diren irlara. Bidaia horren abiapuntua kontatzen du Buyan, Heriotzaren uhartea lanak, eta jarraipena izan dezakeela diote bere sortzaileek. Lehen komikia dute Martin Etxeberria, Xabier Etxeberria eta Aritz Truebak. Komikigintzari buruzko jakintza pilatu dutela diote hirurek. Testua eta argazkia: Lander Muñagorri Garmendia Zazpi urte dira komikiaren lehen harria jarri zenutenetik. Luze joan da prozesua?\nAritz: Komikia behar sortzaile baten eraginez abiatu zen. Zerbait pertsonala sortzeko nahia neukan, epe gabekoa, eta Xabiri galdetu nion ea ba ote zeukan gidoiren bat. Edozein istorio nahi nuen, eperik gabe eta harro egoteko moduko zerbait egiteko. Orduan proposatu zidan Martinek eta berak zeukaten ideia bat, komiki bat izan zitekeena. Komikietan aditua den Jon Mikel Udakiola lankideak ere lagundu gintuen\n“Lehenbiziko komikiarekin munduko bi merkatu nagusietan argitaratzea sekulakoa da.” prozesuan. Paperaz gain, pentsatu genuen dimentsio handiagoa ematea proiektuari, eta digitalean ere argitaratzea. Oraindik amaitu gabe dago bertsio hori. Josu Igoa teknikaria\nsartu zen horrela taldean, eta Jon Mikelen etxean elkartzen hasi ginen Hernanin, komikiak egiten ikasten. Komikiak egiten ikasten?\nAritz: Orain arte, ilustrazioak eta ikasle garaian egindako komikiak nituen. Baina horiek ikastolan egiten dituzun proiektuak dira. Komiki jarraitzailea ere banintzen, baina oso irakurle modura. Salto egitea erabaki genuen.\nSalto egiteko modu handia aukeratu zenuen, gero!\nAritz: Bai, baina ez nuen uste horrenbeste denbora behar izango genuenik. Baina harrapatuta nengoenez, eta ikasten ari nintzenez, jarraitu egin nuen. Azken urteak astunak izan dira, baina industriaren aldetik erantzuna bazegoenez, horrek ere animatu egiten zaitu aurrera jarraitzeko. Harro egoteko moduko lan bat egin nahi zenutela esan duzu. Behin komikia kalean dagoela, harro zaudetela esan dezakezue?\nMartin: Bai. 80 orrialde eginda genituenean inguruko argitaletxeetara joaten hasi ginen, eta erantzun positiborik ez genuen jaso. Ezezagunak gara komikigintzan, eta produktua bera ere zaila da. Angulemako azokara joan ginen, eta han mundu guztiari aurkeztu genion proiektua. Argitaletxe frantses batek interesa azaldu zuen, eta beste fase batera pasa ginen orduan. 80 orrialde horiek egiten hiru urte eman genituen, baina hortik interesa bazegoenez, aurrera egiteko indarra eman zigun. Hala ere, gure\nasmoa beti izan da euskaraz ere argitaratzea, eta horretarako koedizioa egin behar zen, inprenta gastuak aprobetxatuz. Halako batean AEBetara joatea pentsatu genuen. Xabier: Insight Comics-en proposamen bat egin ziguten, eta komikiaren eskubideak erosi zituzten, baina aurretik egindako kontaktuak mantendu zitzatela eskatu genien. Lehen komikia duzue, eta euskaraz, frantsesez eta ingelesez argitaratu duzue. Ez da lorpen makala.\nXabier: Mundu mailako komikigintzan hiru merkatu daude: frantziar-belgiarra, estatubatuarra eta japoniarra. Lehenbiziko komikiarekin bi merkatu nagusietan argitaratzea sekulakoa da. Kritika onak jaso ditugu gainera. Gazteleraz ere atera nahiko genuke. Martin: Garbi daukaguna da aurreneko komiki hau egin den modu berdinean ezin dugula egin bigarrena. Horretarako, gainera, baldintza asko hartu behar dira kontuan: jendeari gustatu behar zaio, jarraipena izan dezala eskatu, eta argitaletxeak apustua egin behar du ondoren. Baldintza horiek guztiak emanda ere, ikusi egin beharko litzateke bolborarik geratzen zaigun proiektu honekin jarraitzeko. Aritz: Album hau abiapuntu moduko zerbait izan da, komikiaren mundua bere osotasunean ezagutzen hasteko prozesu bat. Atzera begiratuta prozesu oso polita izan da. Beraz, sortze prozesua zuentzat master bat izan dela esan daiteke?\nAritz: Goi mailako ikasketa bat, gainera. Istorioak oraindik askorako ematen du, eta pena ematen du hor uztea, bidaiaren erdian. Baina bizitza bakarra daukagu, eta bizi egin behar da. Etorkizunak eta argitaletxeak jakingo dute zer egin honekin guztiarekin.\nheriotzaren uhartera doa heriotza bat onartu ez duelako, eta haren bila doa. Ikasi egin behar da bizitzan ere galerak badaudela. Istorio hau sortu zenean gure familian ere halako galera bat izan genuen, eta horrek eragindako gogoetatik abiatuta egindakoa da. Bidaia horretan abenturazko istorio bat ere kontatzen da. XII. mendean kokatu duzue istorioa, Mongoliaren inperioaren eta tropa Teutoniarren erdian dagoen Novgorodeko errepublikan. Eslaviar mitologian oinarrituta dago, eta deigarria da hori, ez delako hemen asko lantzen. Zerk erakarri zaituzte?\nXabier: Nire ustez, atzerriko argitaletxeetan arrakasta izateko gakoa mitologia eslaviarrak eman dio, ez baita askotan landu izan den zerbait. Gure aita zenak folklore eta ipuin tradizionalen oso zalea zen, eta liburu asko zeuzkan herrialde ezberdinetako mitologiekin. Martin: Guri ere atentzioa deitu zigun, egia esan, gure etxean beti egon direlako liburu horiek. Gure aita gaixotzean hasi ginen begiratzen, eta gauza batek bestera eraman du. Heriotzarekin bueltaka genbiltzan zoritxarrez, eta ideia horren ernamuina aurkeztu genion Aritzi. Gidoiaren eskema bat geneukan, baina lan kooperatibo bat izan da. Aritz: Istorioa jaso nuenean interesgarria egin zitzaidan kultura ezberdinen aurkezpen hori. Nenetak ere oraindik existitzen dira, eta horretaz hausnartzea ere interesgarria izan zen. Istorioak erakarri ninduen, baita\nâ€œHeriotzaren onarpena da istorioaren ardatza. Ikasi egin behar da bizitzan ere galerak badaudela.â€? zurea ez den istorio bat jakiteak ere. Hori, batetik, eta, bestetik, pintura digitala ikasi nahi nuela. Istorio horrekin zein estilo egin daitekeen begiratzen hasi nintzen orduan. Europako komikiaren eta mangaren arteko kutsua dauka marrazteko estiloak.\nHeriotza da Buyanen ildoa. Galera onartzeari buruzko istorioa da?\nXabier: Bai, baten batek esan dezake jaiotzen garenetik hiltzen ari garela, baina heriotzaren onarpena da istorioaren ardatza. Mitologia eslaviarrean hildako arimak joaten diren irla da Buyan. Maansi,\nXabier: Manga ukitu bat dauka, eta binetek arnasa daukate. Europar manga deitu izan diote estilo horri. Bineta askok ilustrazio bezala ere funtzionatu dezakete. Aritz: Tempoak ere ikasten joan naiz. Komikian elkarrizketa batzuk arin doaz, baina eszena batek orri osoko marrazki bat eskatuz gero, gelditu egiten duzu tempo hori. Halako gauzak eskatuz, istorioa luzatu egin zaigu. Azkenean, 120 orrikoa izan behar zuen lana 200 orrialdetara iritsi da. Komikiaren amaieran istorioa zabalik geratzen da, Buyanera iristeko oraindik bide luzea geratzen zaio.\nXabier: Oso zabalik geratzen da, bai. Jarraipena dauka istorioak, baina ikusiko dugu zer egingo dugun.\nBUYAN, Heriotzaren uhartea Aritz Trueba, Martin Etxeberria eta Xabier Etxeberria Arg. Turko Comics 208 orri I 25â‚Ź Aritz: Album honek istorioa kokatzeko balio du, eta pertsonaia garrantzitsuen aurkezpena egiteko. Askotan aipatzen da Teutoniarren presentzia, baina ez dira ikusi ere egiten komiki guztian zehar. Hori hurrengo albumetan kontatuko litzateke. Martin: Hasiera batean bost albumetarako geneukan pentsatua istorioa, baina ikusiko da. Bost albumak egiteko bakoitzarekin zazpi urte behar baditugu... Bizitza bakarra dago! Aritz: Album honekin ikasi dugu nola sortu komiki bat, eta bidaia polita izan da. Zerotik hasi gara. Pentsatu nola elkartzen ginen Hernaniko soto batean inolako helbururik gabe eta disfrutatzeko gogoz... Guretzako ere abentura ausarta izan da. Komikietako gidoilari bezala ere lehen lana izan duzue. Denontzako izan da ikasketa prozesu bat?\nXabier: Ikus-entzunezkoetarako zerbait egin izan dugu, baina ezberdina da. Hala ere, komikiak eta ikus-entzunezkoak zerikusi gehiago daukate eleberri batekin dutena baino. Ideiak kontatzeko beste bide bat da. Bageneuzkan ideia batzuk nola bideratu ez genekienak, eta orain bide bat topatu dugu. Harremana gustatu zaigu. Euskarazko edizioa argitaratzeko Turko Komiks sortu duzue. Zerbait gehiago argitaratuko al duzue bertan?\nXabier: Turko Komiks instrumentala izan da erabat. Ikusiko dugu, autoekoizpenak lan handia eskatzen baitu. Martin: Proiektuak badaude, baina aurrerantzean ikusiko da zer egingo dugun. Beste komiki batean ari gara Xabier eta biok. Aritz: Nik ere lagun batekin badut proiektu bat, bera ere komikien mundutik aparte dagoena. Baina ikusiko da tentsioari eusten diogun.


Datorren astean Garbigune mugikorra ipiniko dute Ereñon - Busturialdeko Hitza : Busturialdeko Hitza\nDatorren astean Garbigune mugikorra ipiniko dute Ereñon\nEkainaren 1etik 5era egongo da Elexaldeko aparkalekuan.\nAstelehenetik barikura [ekainak 1-5] Elexalde auzoko aparkalekuan egongo den Garbigune mugikorrean askotariko hondakinak uzteko aukera edukiko dute ereñarrek.\nBizkaiko herritarrentzat birziklatzea errazagoa eta hurbilagoa egiteko helburua daukate aldundiaren Garbigune mugikorrek. Edukiontzi ibiltari horietan etxeetan sortutako hondakinak jasotzen dituzte, udalekin aurretiaz adostutako egutegiaren arabera. Hain zuzen, aste honetan Ajangizen eta Muxikan daude, eta datorren astean, Ereñon eta Foruan egongo dira.\nMetalezko zein plastikozko kapsulak, etxetresna txikiak, erradiografiak, telefono mugikorrak, kableak, aerosolak, pinturak, disolbatzaileak, pila, CDak eta DVDak… ohikoak ez diren hondakinak utzi daitezke. Baserri baten itxura duen 2 x 1,20 x 3,80 metroko edukiontziek erabilera egokia bermatzeko informazioa dute alboan.\nErlazionatutako edukiaJarduera lehengoratu dute Bermeoko eta Gautegiz-Arteagako Garbiguneetan


Fort Smith, AR • Gorputz igurtzia eta NuRu masajea\nFort Smith Arkansaseko bigarren hiri handiena da eta Sebastian konderriko bi eskualdeetako bat. 2010eko erroldaren arabera, 86,209 biztanle ziren. 87,845an 2018 biztanle inguru dituela, Fort Smith, Arkansas-Oklahoma Metropolitan Statistical Area-ko hiri nagusia da, 298,592 biztanle dituen eskualdea, Crawford, Franklin eta Sebastian konderriko Arkansas konderriak eta Le Oklahoma konderriak biltzen dituena. Flore eta Sequoyah. Gauza ona RubPage.com-ekin nuru masaje onenak aurki ditzakezu eta gorputz igurtzi sentsuala saioak edozein lekutara.


Sarremezan - Wikipedia, entziklopedia askea.\nSandrine MARC (2014-2020)\n43° 12′ 29″ N, 0° 40′ 00″ E / 43.208055555556°N,0.66666666666667°E / 43.208055555556; 0.66666666666667Koordenatuak: 43° 12′ 29″ N, 0° 40′ 00″ E / 43.208055555556°N,0.66666666666667°E / 43.208055555556; 0.66666666666667\nCardeilhac, Charlas, Larroque, Lespugue eta Montmaurin\nSarremezan (frantsesez eta ofizialki: Sarremezan) Okzitaniako udalerri bat da. Administratiboki Frantziako Garona Garaia departamenduan dago, Okzitania eskualdean. 2013an 101 biztanle zituen.\n2007an Sarremezan udalerrian erroldatutako biztanleak 84 ziren. Familiak 35 ziren, horien artean 15 pertsona bakarrekoak ziren (10 bakarrik bizi ziren gizonak eta 5 bakarrik bizi ziren emakumeak), 5 seme-alabarik gabeko familiak ziren, 10 seme-alabak dituzten bikoteak ziren eta 5 seme-alabak dituzten guraso-bakarreko familiak ziren.\n2007an 46 etxebizitza zeuden, 35 familiaren etxebizitza nagusia ziren, 5 bigarren erresidentzia ziren eta 6 hutsik zeuden. 42 etxeak ziren eta 4 apartamentuak ziren. 35 etxebizitza nagusietatik 31 bere jabearen bizilekua ziren eta 4 alokairuan okupaturik zeuden; 2 etxek bi gela zituzten, 7 etxek hiru zituzten, 7 etxek lau zituzten eta 18 etxek bost zituzten. 16 etxek euren parking plaza propioa zuten azpian. 13 etxetan ibilgailu bat zegoen eta 19 etxetan bat baino gehiago zituzten.\nSarremezan udalerriko biztanleria-piramidea 2009an .\n2007an lan egiteko adina zuten pertsonak 61 ziren, horien artean 47 aktiboak ziren eta 14 inaktiboak ziren. 47 pertsona aktiboetatik 40 lanean zeuden (23 gizon eta 17 emakume) eta 7 langabezian zeuden (2 gizon eta 5 emakume). 14 pertsona inaktiboetatik 6 erretiraturik zeuden, 2 ikasten zeuden eta 6 "bestelako inaktibo" gisa sailkaturik zeuden.\n2007an zeuden 3 komertzioetatik, 1 janari enpresa zen eta 2 bestelako produktu industrialen fabrikazioko enpresak ziren.\n2000. urtean Sarremezan udalerrian 7 nekazaritza-ustiategi zeuden.\nCardeilhac (1,8 km)\nLespugue (2,7 km)\nMontmaurin (3,0 km)\nCharlas (3,0 km)\nLalouret-Laffiteau (3,9 km)\nLodes (4,5 km)\nLarroque (4,9 km)\nSaman (5,5 km)\nLarcan (5,6 km)\nSarrecave (5,9 km)\nBlajan (6,0 km)\nWikimedia Commonsen badira fitxategi gehiago, gai hau dutenak: Sarremezan\nOrriaren azken aldaketa: 17 maiatza 2019, 10:41.


Errreka garbiketa egingo dute bihar Beasainen - Goierriko Hitza : Goierriko Hitza\nErrreka garbiketa egingo dute bihar Beasainen\nJaien ondoren Oria ibaia garbitzeko ekimena antolatu du udalak "hondakinek sortzen duten arazoaz herritarrak jabetzeko". Bideluze plazan izango da topaketa, 17:00etan. Izena eman beharko da aurretik mailez edo telefonoz\nBeasaingo Udalak, bihar, 17:00etan, Oria ibaia garbitzeko hitzordua jarri du Bideluze plazan. “Loinatz jaietan ekitaldi eta ospakizun asko izan dira. Hauetan hondakin ugari sortu eta pilatuko da eta hondakin hauetako asko Oria ibaian bukatuko dute. Hondakin hauek ibaian sortarazten dituzten arazoak ekiditeko herriko gazte batzuk prest azaldu dira ibaira jaitsi eta garbitzeko. Elkarlan hau indartzeko deialdi irekia egin nahi du udalak herritarren artean hondakinek ingurumenean sortzen duten kalteaz jabetzeko”.\nHonela, “Erreka eguna berreskuratuz eta gazte hauen borondatea txalotuz”, udalak erreka garbiketa bat antolatu nahi du herriko eragile ezberdinekin auzolanean garbitzeko. “Denen artean ibaia garbitu eta hondakinen borroka honetan parte hartzea” du helburua. Honela, bihar, 17:00etan, eta Bideluze plazan elkartuko dira; garbiketa lana 18:30erako amaituta egongo da.\nParte hartuko duen talde bakoitzari udalak zabor bilketarako beharrezko eskularruak eta zabor poltsak emango dizkio. “Partehartzaile bakoitzaren esku geratzen da arropa eta oinetako egokiekin joatea garbiketa egunean. Udalak garbiketa zerbitzuko langileak jarriko ditu inongo arriskurik egon ez dadin”. Bestalde, erreka garbiketan parte hartzen duen guztiei, asegurua egingo diete. “Beraz, auzolanean parte hartu nahi duen guztiak izen abizenak, jaioteguna eta NAN zenbakia eman beharko ditu”. Partehartzaileen izenak Laiako Rosa Aurkiari eman beharko zaizkio rosa@laiacoop.eus edo telefonoz 653013702 eman ekainaren 11a baino lehen.\nBeasaingo Udala ‘Libera’ proiektuarekin bat\nErreka garbiketarekin, Beasaingo Udalak parte hartuko du estatu mailan, Libera proiektuaren barruan, ekainaren 15erako estatuko udalerri ezberdinetan inguruko baso, itsaso eta ibaietan egingo dituzten hondakinen bilketa ezberdinekin.


Alexandre Léauték urrezko dominea irabazi dau Tokion - bizkaie.biz\nBizkaie! 2021-08-26 10:27 Kirola\nPistako jazarpen proban (C2) onena izan da txirrindulari lapurtarra.\nAlexandre Léauté, 2020an munduko txapeldun izan zanean (argazkia: Urt Vélo 64) | Ikusi handiago | Argazki originala\nTokioko Paralinpiar Jokoetako euskal ordezkariak hasi dira lehiatzen, eta lehenengo garaipenak be heldu dira. Alexandre Léauté txirrindulari gazteak bere kategoriako finala irabazi dau, bakarka, eta urrezko dominea jantzi. Hiru kilometroko pistako jazarpen proban (C2) hartu dau parte eta, bizkorrena izateaz gan, munduko errekorra be hobetu dau (3:31.478).\nEuskal kirolarientzat ez eze, Frantziako Selekzinoarentzat be lehenengo urrezko dominea da Léautérena Tokioko Paralinpiar Jokoetan. Jaiotzez bretainiarra dan arren, Lapurdin bizi da gaur egun Léauté, eta Ahurtiko Urt Vélo 64 kirol zentroaren izar nagusietako bat da.\nJaiotzetik paralisia dauka gorputzaren eskumako aldean, eta, beraz, bizikleteari ezkerreko hankeagaz eta eskuagaz eragin behar deutso. Aita be txirrindularia izan zanez, Alexandre Léauték kirol horri heldu eutsan. Gaztea da (20 urte), baina garaipen ugari batu ditu dagoeneko. Hainbat bidar izan da bere kategoriako munduko txapeldun, pistan zein errepidean.\nBarikuan, abuztuak 27, Léauté barriro lehiatuko da Paralinpiar Jokoetan, mila metroko erlojupekoan, pistan.


EUROPAKO INBERTSIO FONDOAREN FINANTZAKETA - INNOVFIN - Laboral Kutxa\nHasiera Enpresak Finantzaketa Hitzarmenak EUROPAKO INBERTSIO FONDOAREN FINANTZAKETA - INNOVFIN\nEUROPAKO INBERTSIO FONDOAREN FINANTZAKETA - INNOVFIN\nEnpresa berritzaileentzako lehentasunezko finantzaketa\nInnovFin finantzaketa-lerroa Laboral Kutxaren eta Europako Inbertsio Fondoaren arteko hitzarmenaren emaitza da. Hitzarmen horrek enpresa berritzaileen finantzaketa sustatzea du helburu.\nFinantzaketa jarriko dugu enpresa berritzaileen eskura. EIFrekin (Europako Inbertsio Fondoarekin) dugun hitzarmenari esker, enpresa horiek baldintza ekonomiko hobeak eta finantzaketa-bolumen handiagoa lortu ahal izango dituzte.\nETEak (250 langile baino gutxiagokoak, eta 50 milioi baino gutxiago fakturatzen edo 43 milioitik beherako balantzea dutenak).\nKapitalizazio txikiko enpresak (500 langile baino gutxiagokoak).\nAktibo finko materialak.\nAktibo finko ukiezinak.\nNegozioak eskuz aldatzea.\nFinantzaketa baldintza berezietan:\nFinantzaketa mota: Maileguak eta kreditu-kontuak.\n7.500.000 € arte zenbatekoa\nEpea: Gutxienez urtebete eta gehienez 7 urte, kreditu-kontuetan: 3 urtera arte\nOharra: Jarduera-sektore hauek kanpo geratzen dira: armen produkzioa eta komertzializazioa, giza klonazioa, tabakoa, alkohol destilatuaren produkzioa, ausazko jokoak eta birfinantzaketak.\nFinantzaketa honek InnovFin PYMEren bermea du. Horrek Europar Batasuneko Horizonte 2020 Finantza Baliabideen programaren eta Inbertsio Estrategikoetarako Europako Fondoaren (FEIE) finantza-laguntza du. Europar Batasuneko produkzio-inbertsioak finantzatzeko eta finkatzeko eta finantzaketa eskuratzea errazteko helburua du FEIEk.\nArgibide gehiago hemen:\nESKATU INFORMAZIOA BALIABIDE GEHIAGO ESKURATZEKO ZURE NEGOZIOARENTZAT\nEnpresaren izena * IFK * Harremanetarako pertsona Helbide elektronikoa * Kontaguzu labur-labur zure proiektua\nDatuen babesa Datuen babesari buruzko oinarrizko informazioa irakurri dudala berresten dut\nLege-oharra eta cookieen gaineko politika\nMaileguen moratoria - Covid


Euskara Sailak Alde Zaharreko jatetxe eta tabernetako karteletan euskararen erabilera bultzatzen du – Bilbao Euskaraz\nEuskara Sailak Alde Zaharreko jatetxe eta tabernetako karteletan euskararen erabilera bultzatzen du\n21/12/2009 UncategorizedIker Olkoz Aldareguia\nZazpi Kaleetako merkataritza gunea lehentasunezko eremua da Udalak Bilbon garatu beharreko hizkuntza politikan. Horrela, Udaleko Euskara Sailak Zazpi Kaleetako ostalaritzan euskararen presentzia areagotzeko kanpaina martxan jarri du. Ekimen honen bitartez euskararen erabilera bultzatuko da Zazpi Kaleetako jatetxe eta tabernetako karteletan (eskaintzak, pintxoen aurkezpenenak, etab.). Horretarako, itzulpen zerbitzua antolatu da establezimenduak beren kartelak euskaratzeko.\nEkimena Sailak Alde Zaharreko Merkatarien Elkartearekin sinatutako hitzarmenaren barruan kokatzen da eta ostalaritzan euskararen promozioa eta normalizazioa sustatzea du helburu.\nElkartearen barruan dauden 25 tabernak eta jatetxeak kartel elebiduna erabiltzen hasi dira jadanik. Halaber, Alde Zaharrean kokatutako gainerako hostalaritza establezimenduak merkatarien elkartearekin harremanetan jarri ahal dira beren kartelak euskaratzeko. Telefono honetara deitu behar dute informazio gehiago eskuratzeko: 94 415 16 33. Zerbitzua dohainekoa da.\nBestalde, erosketak egiteko 20.000 poltsa berrerabilgarri banatuko dira Alde Zaharreko saltokietan, euskeraren erabilera bultzatzeko.\nAlde Zaharreko komertzioen informazioa biltzen dituzten 70.000 katalogo elebidun ere banatu dira. Gidaliburu hau tresna berritzailea eta ikustekoa da Zazpi Kaleetan erosketak egitera eta gozatzera hurbiltzen diren guztientzat.\nAurreko bidaleta Nontzefilmak lehiaketako izen-ematea zabalik dago Hurrengo bidalketa Bilblogari lehiaketako sariak banatu dituzte


Bermeoko Udal Zaharren egoitzan nagusien eguna ospatuko da zapatuan, azaroaren 17an\nBermeoko Udalaren Zaharren Egoitzan Nagusien Eguna ospatuko da, zapatuan, azaroaren 17an. Benito Ibarrolazak, Gizarte Ongizate Udal Patronatuko presidenteak, azaldu duenez, “jai horretan, egoiliarrak eurak direla eguneko protagonistak sentitzea nahi dugu”.\nJai egunari hasiera emateko 11:00etan meza ospatuko da, eta bertan nagusiek mezako irakurketak eta eskaintzak egingo dituzte. Gainera, Mertxe Torre eta Leoncio Etxebarria egoileei omenaldia egingo zaie, gaur egun udal zaharren egoitzan denbora gehien daramaten egoiliarrak baitira.\nMeza ostean, Alkartasuna dantza taldearen ikuskizuna ikusteko aukera egongo da, eta, ondoren, Bermeoko abesbatzaren emanaldia izango da. Gero bazkaria izango dute eta horretan egoiliar eta senideek elkar gozatzeko aukera izango dute. Egun horretan, betiko moduan, senide barik dauden egoiliarrek boluntarioen laguntza izango dute.\nBazkari ostean festak jarraituko du eta Ines Goiriren ‘line dance’ dantza ikuskizunarekin eta ‘Erroxapeko martxa’-ren emanaldiaren gozatu ahal izango dute egoiliarrek eta senideek. “Egoiliarrak eta senideak egun polita igarotzea espero dugu”, adierazi du Ibarrolazak.


Oñati :: Eudel\nHasiera » Tokiko Direktorioa» Udalerriari buruzko informazioa» Gipuzkoa» Oñati\nIzen ofiziala: Oñati\nAzalera: 108,2 Km²\nTel. : 943 783 453\nFax: 943 783 069\nOñati Gipuzkoako udalerririk dotoreenetakoa eta Euskadiko ederrenetakoa da, ezbairik gabe. Debagoiena eskualdean eta Aloña mendiaren babesean kokatuta, inguruko aldapa malkartsuen artean ageri da hirigune historiko bikaina duen herria, eta bertan eraikin, jauregi eta eliza eder asko daude han-hemenka.\nHerriko sarreran bertan, Sancti Spiritus Unibertsitatea topatuko dugu. Errenazimentuko arkitektura zibilaren eredu onena da Euskal Herrian. XVI. mendean eraiki zuten Rodrigo Mercado de Zuazola gotzainaren aginduz. Eraikinak aurrealde dotorea du eta barruan berriz, klaustroa eta kaperako erretaula platereskoa (Pierres Picart eskultore frantziarrak landutakoa) nabarmenduko ditugu.\nHorrez gainera, badira bisitaria aho zabalik utziko duten beste monumentu batzuk ere: San Migel parrokia, estilo gotikoa, barrokoa eta neoklasikoa uztartzen dituen eliza; Bidaurreta monasterioa, XVI. mendeko atari gotiko landua duen eraikin handia; Foruen enparantza, albo batean udaletxea duela; eta Santa Marina plaza, jauregi ederrek (Antia, Madinabeitia eta Baruekua, tartean) inguratzen duten enparantza, hain zuzen.\nGipuzkoan, azalera handiena duen herria da Oñati. 14 auzok eta bi elizatek osatzen dute eta, zalantza barik, auzune ezagunena Arantzazu da. Erdigunetik 9 kilometrora dago, Aizkorri-Aratz Parke Naturalaren magalean, eta bertan, azpimarratzeko modukoa da Arantzazuko Santutegi bikaina, XV. mendean artzain batek arantza baten gainean ikusi zuen Ama Birjinaren omenezko tenplua. 50. hamarkadan eraiki zuten eta abangoardiako artean eredu dugu, izen handiko artistek parte hartu baitzuten lanotan, Eduardo Chillidak, Jorge Oteizak, Nestor Basterretxeak eta Lucio Muñosek, esate baterako.\nArantzazutik bertatik, mendi-ibiliak egiteko aukera paregabea dugu. Oinez joan gaitezke Urbiako zelaietaraino eta handik, Aizkorriko mendilerroko tontorren bat igo dezakegu. Inguru hori guztia parke natural izendatu berri dute.\nBestalde, Oñatiko jaiak eta ospakizunak kultura tradizionalari estuki lotuta daude. Alde batetik, Corpus Christi eguna, bost mendetako antzinatasuna duen festa, ospatzen dute herrian, eta prozesioaz gain, "Kontrapas", "Makil-dantza" eta "Arku-dantza" ikusteko aukera izaten da bertan. San Migel eta Arrosarioko festek ere garrantzi handia hartu dute herrian, "Herri eguna"-k eta artzain txakurren nazioarteko lehiaketak bezala. Azken ekitaldi honetan, animaliok artaldea artegira nola eramaten duten bertatik-bertara ikusteko aukera du Oñatira hurbiltzen den orok.\nGipuzkoako lurralde historikoko udalerri dotoreena eta ederrenetako da Oñati.\nOñatiko datu estatistikoak


Mintzalekua: « osagarri krisiaren ondoko egunak »\nKobid izurriteak inharrosaldi eder bat eman du gure gizarteari. Orai iduri luke lehen uhain bortitza pasatzen ari dela.\nOrdua da gibelapen pixka bat hartzeko.\nKrisialdi hunek zalantzan ezarri ditu Gobernuen eta jendartearen lehentasunak. Larrialdi egoeratik ateratzean, funtsezko galdeak barnatu nahi ditugu: zer gizarte nahi/behar dugu?\n- Zer toki eman nahi diogu osagarri sektoreari?\n- Mundializazioaren ondorio latz batzu agerian ezarriak izan dira : maska eta testen egiteko lehen gaien eskasa, bertokiratzoaren beharra erakutsiz.\n- Konfinamendutik ateratzean, lan gehiago egin beharko dela entzuten hasiak gira, 35 oreneko asteak zalantzan ezarriz. Aberastasunen konzentrazioa eta Injustizia soziala ez ote dira berrindartuko?\nKlima aldaketaren aurkako neurriak bigarren plano batean ez ote direa ezarriak izanen?\nBide kurutze batean gira. Lehengo jokamoldeak indar gehiagorekin berraitz abiatuko dira, edo beste mundu bat possible da?\nGai horren barnatzeko gurekin ditugu: Jenofa Berhokohirigoin kasetaria, Bizi mugimenduko Xabier Harluxet, Allande Socarros idazlea eta erizaina den Maitena Dufau.\nAzken eguneratzea hemen: Ostirala, 2020(e)ko maiatzak 22\nAktualitatea Jorran: (20-05-14)\nEskolak eta lantegiak berritz idekitzen ari dira bainan Koronabirusarekin bizitzea ikasi behar dugu.\nKontrola egoera ez da bukatua: polizien dronak, telefonaren bidezko segipena, kontrolatze brigadak, eta zertan da medikuntzako sekretua?\nBestalde Billy el Niño izenarekin famatua zen torturatzaile frankista hil da joan den astean, bere medaila guziekin, auzitaratua izan gabe. Denbora berean, Jakes Esnal euskal preso politikoaren libratzea blokatu du Frantses prokuradoreak, jujeen iritziaren kontra joanez.\n"Konfinamenduaren onurak eta asteleheneko sartzearen arrangurak"\nEskolen sartze progresiboa heldu den astelehenean hasiko baita, Hezkuntzaz mahain inguru bat proposatu dugu Goiz Berri saioan. Bideo konferentziaz mintzatu da Olatz Idoate lankidea, Xalbat Itzaina, Sare Katolikoan Misio karguduna, Edurne Manterola, Seaskako Larzabal kolegioko zuzendaria, Maddi Bordagarai burasoarekin eta Christian Malmose, Hazparneko eskola publikoko erakaslearekin


abendua 2017 – 3 orrialdea – K17.eus\n04 Abe, 2021\n8th abendua 2017 K17\nSimbirsken jaiotako errusiar militante boltxebikea; Vladimir Leninen arreba gazteena. Gaztetako protestak zirela eta, 1895an Bestuzheveko goi-mailako ikasketen ikastetxe batean ez zen onartua izan, eta Moskun ikasi behar izan zuen. 1898an Errusiako Langileen Alderdi Sozialdemokrataren kide […]\nMilitante eta sindikalista boltxebikea. Moskun jaiotakoa, 15 urterekin lanean hasi zen, eta 18 urterekin San Petersburgora joan zen bizitzera eta lan egitera. 1898tik aurrera (20 urterekin), Errusiako talde marxisten kide egin zen, eta urte horretan […]\nMilitante eserista, bizitza labur baina intentsoa izan zuen, eta egun ezezaguna bada ere, Urriko Iraultzan paper erabakigarria izan zuen. Familia militar eta ume-anitz batean jaiotakoa, medikuntzan hasi zuen bere jarduna, San Petersburgoko eskola militarrean onartua […]\nErrusiar mentxebike judutarra, formazioz medikua. Oso gaztetatik, 1895tik, Vladimir Ulianovek (Leninek) eta Julius Martovek zuzentzen zuten Langile Klasea Askatzeko Borroka Batasunean, eta 1896an greba batean parte hartzearren atxilotua izan zen, Viatka probintziara deportatu zutelarik. Itzultzean, […]


Aragones: «Irakasleenganako errespetu falta da Gorenaren ebazpena»\nJosep Gonzalez-Cambray ere mintzatu da ebazpenaren inguruan, eta esan du Kataluniako eskola ereduaren oinarrien aurkako «eraso larri bat» dela. Salvador Illaren ustez, erabakiak ez ditu «arriskuan» jartzen ohiko eredua eta jarduna.\nMigratzaileen karabanan zihoan migrante kubatar bat hil dutela salatu dute Mexikon\nMigratzaile kubatarra karabanatik aldendu omen zen. Gerora topatu zuten, hilda. Zenbat aktibistaren arabera, Mexikoko Guardia Nazionala hainbat migratzaileri eraso egiten aritu da azken orduotan.\n‘Independentzia’ jartzen duen elastiko bat kenarazi dio ETBk saio bateko partaide bati\nMirentxu Larrañaga: «Mundu oso bat, estilo ugari eta hizkera asko biltzen dira berripaper batean»\nItzultzaile eta zuzentzaileen jardunari buruz hausnartu du Mirentxu Larrañaga BERRIAko langileak EIZIEren bideo batean. «Elkarlan baten azken katebegi» gisa definitu du euren lana.\nJaialdi berezi bat iragarri du Hatortxu Rockek datorren urterako\n25. Hatortxu Rock jaialdia izango da abenduaren 18an. Datorren urteko uztailean, bi eguneko jaialdi berezi bat egingo dute\nHatortxu Rock jaialdiak 25. aldia ospatuko du abenduaren 18an, ‘Kilometroak metro’ lelopean. Datorren urteko uztailean ere bi eguneko jaialdi berezi bat egingo du, eta Atarrabian izango da hori ere.\nMalariaren aurkako txertoa onartu du OMEk\nEgun historikotzat seinalatu du Tedros Adhanom Ghebreyesus OMEko zuzendariak. Urtean 400.000 lagun hiltzen ditu malariak, eta horietatik asko eta asko Afrikako haurtxoak dira.\nHILBERRIA. Xabier Castillo 'Xeberri'\nKantari eta bikoizlea


Maiatzaren 16an Larzabaleko Herriko Gelan iragan zen bertsulari ttiki egunak ondoko egitaraua izan zuen:\n10:00-12:00 Ikastolek, ikasturtean zehar bertsularitza kurtsoetan egindako bertsu sorten emanaldia, Oskar Estanga musikarien laguntzarekin. Tartean, haurrek Ramuntxo Christy eta Aitor Servier bertsulariak bertsutan entzuteko parada izan zuten. Aurkezle lanetan, Xan Alkahatek jardun zuen.\nOrotara 7 ikastolak parte hartu zuten eta 180 haur inguru bildu ziren: Aloze, Donapaule, Donibane Garazi, Oztibarre, Sohüta, Ortzaize, eta Arberoa.\nMaiatzaren 23an Miarritzeko Jai-Alai esker-paretan iragan zen bertsulari ttiki egunak ondoko egitaraua izan zuen:\n10:00-12:00 eta 13:00-15:00 Ikastolek, ikasturtean zehar bertsularitza kurtsoetan egindako bertsu sorten emanaldia, Maddalen Arzallus musikarien laguntzarekin. Tartean, haurrek Eneritz Zabaleta eta Ortzi Murua bertsulariak bertsutan entzuteko parada izan zuten. Aurkezle lanetan, Aimar Karrikak jardun zuen.\nOrotara 15 ikastolak parte hartu zuten eta 550 haur inguru bildu ziren: Itsasu, Kanbo, Hazparne, Uztaritze, Urruña, Miarritze, Baiona Hiriondo, Baiona Oihana, Hendaia, Hiriburu, Angelu, Azkaine, Sara, Donibane Lohizune, eta Senpere..\nAurtengo bi bertsulari Ttiki egunetan 22 ikastola (750 haur inguru) bildu dira.\nParte hartzaileak.- Bertsu-erakasleak: Odei Barroso, Aimar Karrika eta Xan Alkhat. Bertsulariak: Ramuntxo Christy, Aitor Servier, Eneritz Zabaleta eta Ortzi Murua. Musikariak: Oskar Estanga eta Maddalen Arzallus.\nBertsulari Ttiki Eguna, Larzabalen eta Miarritzen (Bertsularien Lagunak)


MOIO GORDETZEA EZINEZKOA ZEN - Librería Hontza\nZein da neurri ona gertakari batetik distantzia hartu ahal izateko, baina oraindik gertakariak fresko mantentzen direla ziurtatzeko? Noiz igarotzen da ?gertatu berria den zerbait?, ?gertatu zen hura? izatera? Eta, beraz, noiz hitz egin ?gertatu zen hartaz???.\nHalakoak galdetzen dizkio Kattalin Minerrek bere buruari liburuaren atarian, hamar urte lehenago hil zen Aimar Elosegi Ansa ?Moio? bere lagun minaz oroitzean. Suizidioa eta transexualitatea, gure gizartea durduzatzen duten bi tabu elkartu ziren heriotza horretan. Bere garaian zirraraz eta hunkiduraz beteriko erantzuna izan zen Hernaniko herrian, lagunarenganako maitasunaz gainera transexualitatearekiko enpatia eta jarrera berri baten beharra aldarrikatu zituena. Urteak igaro ahala, ordea, zer geratu da? Ez ote da maila intimora igaro dimentsio publiko eta politikoa erdietsi zituen kasua? Hipotesi horretatik abiatuta, hainbat elkarrizketa egin ditu Minerrek: Moioren kuadrillako lagunekin, haren anaiarekin, Medeak taldeko feministekin, omenaldian bertso gogoagarriak kantatu zituen Maialen Lujanbiorekin, Moioren azken gutuna argitaratu zuen Iratxe Retolazarekin, Brayan Altimasbere hernaniar trans gaztearekin?


Tifon - Wikipedia, entziklopedia askea.\nGreziar mitologian, Tifon, Tifaon edo Tifeo (antzinako grezieraz: Τυφών Typhôn, Τυφάων Typhaôn, Τυφωεύς Typhôeus edo Τυφώς Typhôs, τῦφος tuphos, ‘kea’; latinez: Typhon) jainko primitibo bat da, urakan suntsitzaile bezala edo hegodun munstro beldurgarri baten antzera, ehun suge inguru bere izterretan banatuak dituela eta ahotik sua botaz aurkezten dena.\nEsfinge, Ortro, Zerbero, Lernako hidra, Kimera, Aethon (en) , Crommyonian Sow (en) , Ladon Herensugea, Anemoi Thuellai (en) , Nemeako lehoia, Kolkidako herensugea, Scylla (en) eta Gorgon (en)\nArtikulu hau jainko greziarrari buruzkoa da; beste esanahietarako, ikus «Tifoi».\nGearen azken semea izan zen, kasu honetan, Tartarorekin, beheko hustasun leizetsua.\nApolori eginiko Homeroar ereserkiak Delfosen Tifaon munstroa, bere forma minostarrean,Hera arkaikoaren seme bat egiten du, berak bakarrik sortutakoa, Hefestoren munstrozko bertsio bat bezala, Ziliziako leize batean erditua, eta bertan bakandua, Arimoseko lurralde misteriotsuan (Iliada, ii 781-783). Zilizian izan zen non Zeusek antzinako munstroaren aurka borrokatu zuen, garaituz, borroka zail batean. Tifonek, bere garrekin eraso zuen Zeus, denbora baterako garaituz, zurdak moztu eta larruzko zaku batean utziz, korukos delakoa, korukion atronaren, Koriziar kobazuloa jatorri etimologikoa dena. Ziliziako lurraldeak, Anatoliaren hego-ekialdean iparraldeko hititekin harremanetan jartzeko aukera asko izan zituen. Walter Burkertek, istorio honek, Iluyankaren hititar mitoarekin dituen antzekotasun batuk nabari ditu.\nOlinpiar jainkoen antzinako etsaia, azkenik, Zeusek garaitu zuen, eta Tartarora bidalia izan zen, edo Etna sumendipean giltzaperatua (Eskilo Prometeo kateatua 370, Pindaro Pitiarrak I. 19-20), non, "bere bizkarraren luzera osoa, ohantzearen aurka zabaldua, honek zauritu eta eztenkatzen duen", edo beste toki sumenditsu batzuetan, non erupzioak sortzen dituena den.\nTifon, beraz, sumendi indarren irudikapen ktonikoa da, Hefesto (Vulcano erromatar mitologian) olinpiar irudikapena den bezala.\nTifonek Ekidnarekin izan zituen semeen artean Zerbero, Ortro, Kimera, Esfingea, Lernako hidra, Ladon Herensugea, Nemeako lehoia, Prometeoren arranoa, Kolkidako herensugea eta Kromioko zerremea daude. Haize bero eta arriskutsuen aita ere bada (grezieratik typhein "kea bota") horregatik, "tifoi" hitzaren etimologia posible bat bezala hartzen delarik, ustez, pertsiarrek طوفان Tufân bezala hartua, eta arabiarrek, Indiako ozeanoan gertatzen diren zikloi ekaitzak barnean hartzeko.\nBeranduagoko idazle helenistikoek, Tifon Seth egiptoar jainkoarekin identifikatu zuten, eta ikertzaile erlijiosoek, Sandalfon goiaingeruarekin identifikatzen dute.\nBatzuetan, Tifon izeneko bigarren pertsonaia bat aipatzen da, jada aipaturikoaren semea, honen berdin-berdina, eta, orokorrean, erraldoietako bat bezala hartzen delarik.\n(Ingelesez) Tifon Theoi Projecten\nAzken aldaketa 6 urria 2020(e)an, 19:48(e)tan


Joan Mari Torrealdai Liburuaren Gaueko protagonista izan zen atzoko ekitaldian - GARA\nJoan Mari Torrealdai Liburuaren Gaueko protagonista izan zen atzoko ekitaldian\nAtzo iritsi zen euskal liburugintzaren alorreko elkarteek urtero bultzatzen duten ospakizunaz gozatzeko unea. Victoria Eugenia antzokiak hartutako ekitaldian, Liburuaren Gaua ospatzeko parada izan zen eta, bide batez, aurten saritua izan zen Joan Mari Torrealdairen ibilbidea gogorarazi zieten bertaratutakoei.\nHala ere, Euskal Idazleen Elkarteko presidente Fito Rodriguezek, bere agerraldian argi utzi zuenaren arabera, Torrealdaik ez luke atzokoa sari gisa hartu behar. Thomas Bernhard idazle austriarraren adibidea azaldu zuen Rodriguezek, zeinek sariekiko gorrotoa sentitzen zuen. Ezberdintasun nabariak ikusi zituen, halaber, EIEko presidenteak bien artean; gehienbat Torrealdaik inguruan sortzen duen estimua dela-eta. Bide batez, «Euskadunon Egunkaria»ko zuzendaritza taldeko partaide izateagatik jasandako zigorra salatu zuen Rodriguezek. Azkenik, taldearekiko elkartasuna nabarmentzen amaitu zuen bere mintzaldia.\nAzkenean, sariak izan dezakeen esangura alde batera utzita, Joan Mari Torrealdaik Dabilen Elea deiturikoa jaso zuen. Garaikur honen esanahia, urtero Liburuaren Gauaren barruan ematen dena, euskal liburugintzaren alorrean ibilbide jakin baten lana aitortzea da. Iaz Antton Olariaga izan zen sariduna eta atzo berari egokitu zitzaion Torrealdairi saria ematearen erantzukizuna.\nJoan Mariren ibilbidetik nabarmendu daiteke Idazleen Elkartearen sorreran izatea, «Anaitasuna» eta «Jakin» aldizkarietako zuzendari izatea, «Euskal idazleak gaur» saiakera eta «Euskal kultura gaur» ikerketa argitaratzea eta euskarak mendeetan zehar jasandako erasoak biltzea «El libro negro del euskera» lanean.


Ez dut Google Blog Search erabiltzen. Arrazoia da Google Blog Search ondorengo pentsamendua delako, ez prestatzeko tresna. Beste modu batera esanda, zer bilatu nahi dudan erabaki behar dut hori bilatu aurretik. Inspirazio bila dabiltzan blogarientzat, ez duzu hemen aurkituko! Hori kontuan hartuta, hona hemen Google Blog Search-en falta diren 3 ezaugarri nagusiak:\nBilaketa analisia. Zer bilatzen ari da azken minutuan, orduan, egunean, astean eta abar?\nDuela urte pare bat Google-ra joan nintzenean, campuseko sarrera-puntu bakoitzean pantaila bikainak zituzten, denbora errealean egiten ari ziren kontsultak ematen zituztenak. Munduarekin bereizmen handiko pantaila ere izan zuten mundu osoko hizkuntzen arabera egindako kontsulten kopuruaren irudikapenekin. Liluragarria izan zen ikustea (nire teoria zen ez zela inon entxufatuta baina distiratsua eta freskoa zen, eta 3d, beraz, bisitari guztien begiak "oohs" eta "ah" ekartzen zituen).\nPS: Technoratiko norbaitek esan iezadazu zer den "Eguneko zuzkidura API Deiak ”da? Zuek ni hiltzen ari zarete eta ez dago zure webgunean. Aplikazio oso bat garatu behar dut eskaera zerbitzariaren alboan gordetzeko inguruan, beraz, ez dut hornidura jo ... esleipen hori edozein izan daitekeen ...


Juduen Erretzea (Pazko Igandea) - Moreda Arabako Udala\nHome » Eskaintza Turistikoa » Festak eta ohiturak » Juduen Erretzea (Pazko Igandea)\nUrtero eta antzina-antzinako garaietatik Moredako Hiribilduan Pazko Igandean tradizio berezi bat ospatzen da, “Juduen Erretzea”.\nOhitura hau arbasoengandiko garaietatik hona etenik gabe egin da. Guda Zibilak iraun zituen hiru urteetan (1936-1939) soilik ospatzeari utzi zen.\nMoredako Hiribilduko kontuen liburuetan 1705ean gaita-jotzaile bati Pazko Igandean izan zen jai bategatik hamabi erreal eman zizkiotela ageri da; datu honek festa honekin zerikusia izan zezakeen eta ohitura honen antzinatasuna baieztatuko zuen.\nBertako adineko pertsonak umetatik Sortzez Garbia plazara joaten zirela oroitzen dira, beraien guraso eta arbasoek egin zuten bezala, Juduak erretzen ikustera. Hauek bi panpiñetan irudikatzen dute gaitza: Judu gizona eta Judu andrea. Bi pertsonaien erretzearekin, Moredan urte osoan iraun duen gaitza deuseztatu nahi izaten da.\nJatorriz ohitura pagano bat izan zen, Elizak ondoren kristautua. Antzinako ihauterien hondarrak direla uste da, edo Cuaresma garaia ixten zuteneko ohitura errituak, panpinarekin sinbolikoki eztura garaiari amaiera ematen zioten eta udaberriari hasiera.\nHerriko gazte kuadrillak dira ekitaldiaren antolaketaren arduradunak. Kuadrilla batek hainbat urte antolatzen daramatzanean hurrengo gazte kuadrillak du txanda.\nJuduen Erretzeak hainbat zati ditu:\nEpaia eragingo duten gaien bilketaz arduratzen dira gazteak, hau da, salaketak jasotzen dituen dokumentua, Herriko Epaimahaiak ezartzen dituen zigor eta kondenekin batera.\nJuduen eraikitzea. Pazko Igandeko bezperan egiten dira, lastategi batean. Lastoarekin betetako armazoi batez eginda dago eta etxeetan bildutako arropekin janzten da. Antzina, panpin barruan katu bat sartzen zen, sabelean kokatutako lapikoa baten barruan.\nHerrian zehar jira Juduekin. Pazko Igandeko eguerdiko 12etan herriko ibilbideari hasiera ematen zaio gaitajotzaileen soinuaren hotsean. Ibilbidea Elizan amaitzen da eta bertako horman kokatzen dira, mezara sartzen direnek ikus dezaten. Lehen Juduak astoan paseatzen zituzten, gaur egun ez daudenez oinez egiten dute.\nEpaiaren irakurketa. Meza Nagusiaren ostean, eguerdiko 13,30etan, jendea Sortzez Garbia plazan elkartzen doa gaitajotzaileen soinuaren hotsean ikuskizuna ikustera. Epaiaren irakurketarekin hasten da, salatuei Moredako Hiribilduan urtean zehar izandako gaitzen eragile eta errudun izateaz egozten zaie. Lehenengo Judu gizonaren ekintzak kontatzen dira eta ondoren Judu andrearena.\nIraulketa eta Juduen Erretzea. Lehenengo soka baen erdian Judu gizona jartzen da, katai bati lotuaraziz. Sua pizten zaio eta gazteek sokatik tiraka airean bueltak eragiten dizkiote sua itzaltzen den arte. Lehen panpina erretzen zegoenean bere barnetik katua irtetzen zen, Juduen espiritu txarra irudikatzen duen animalia, suen artean bidea zabalduz. Judu andreak helmuga berdina du, suan kontsumitzea.\nGaur egun, errautsak jaso eta zakarrontzira doaz. Antzinan ordea, zelaiak edo animalien kortak arazteko erabiltzen ziren.\nEra honetan arazteko erritua bukatzen da, gaitajotzaileen musika berriro entzuten da eta jendeak plazatik alde egiten du hurrengo urtera arte.


Euskararen eta ikus-entzunezkoen arloko eragileen arabera, Ikus-entzunezko Legeak euskararen gutxieneko presentzia arautu behar du - KULTUR SHAREA\nAdierazi dutenez, “Legeak eragin handia izango du euskararen etorkizunean, eta beraz, beharrezkoa da Legeak gure hizkuntzaren presentzia duina bermatzeko gutxieneko neurriak jasotzea”. Azken hilabeteotan hainbat ekimen eta lanketa bideratu dira horri begira.\nOstegun honetan Estatu espainiarreko Kongresuak Ikus-entzunezko Lege berriaren eztabaidari ekingo dio, eta eztabaidaren atarian, Legeak bere egin behar dituen ardatz nagusiak proposatzeko batu dira gaur Donostian hainbat eragile.\nAgerraldian izan dira: Kike Amonarriz Euskaltzaleen Topaguneko lehendakaria, Iban Arantzabal Tokikomeko presidentea, Igor Astibia Hekimeneko koordinatzailea, Alex Aginagalde Pantailak Euskarazeko bozeramailea eta Paul Bilbao Euskalgintzaren Kontseiluko idazkari nagusia.\nBilbaok eta Aginagaldek agerian utzi dute Lege horrek euskararen etorkizunean eta berreskurapen prozesuan izango duen eragin handia, eta horregatik, “gure hizkuntzaren presentzia duina bermatzeko gutxieneko neurriak jasotzea” eskatu dute.\nAzken hilabeteotan ikus-entzunezkoetan euskararen presentzia bultzatzera bideratu diren ekimen eta lanketa ugariak balioan jarri dituzte: Netflix Euskaraz, Disney+ Euskaraz, Filmin Euskaraz, Zinemak Euskaraz, 3000 Twitz… “Eskubideen bermeaz ari gara, baina horretaz gain, beharra dago eta herritarrak eskatzen ari dira. Pantailak Euskaraz manifestuaren inguruan izandako adostasun zabalean eskaera batzuk jaso ziren ikus-entzunezko legeari dagokionez”. gogoratu du Aginagaldek.\nLegeak izandako ibilbidea\n2020ko abenduan, Gobernuaren Ministro Kontseiluak Ikus-entzunezko Komunikazioari buruzko Lege Orokor berriaren aurreproiektua aurkeztu zuen. Zirriborro horretan berezko hizkuntzen presentzia, eta ondorioz, euskararena, oso marjinalak ziren. Iazko uztailean, Behategiak, Hekimenek, Tokikomek, Euskaltzaleen Topaguneak eta Pantailak Euskarazek, Kontseiluarekin lankidetzan, ekarpen bateratuak egin zituen euskararen presentzia bermatzeko kuotak eskatuz: “Gure ekarpenak ez ziren kontuan hartu, bat bera ere ez. Ez gureak, ez gainerako berezko hizkuntzen alde lan egiten duten eragileenak ere”, esan du Kontseiluko idazkari nagusiak.\nAzaroan, Espainiako Gobernuak Kongresura helarazi zuen lege-proiektua, berezko hizkuntzei zegokienez aldaketa esanguratsurik gabe. Onduan, eragileek egindako ekarpenak zuzenketa bihurtu eta euskal alderdiei bidali zitzaizkien. Aldi berean, Kontseiluak, Plataforma per la Llenguak, Omnium Culturalek, A Mesak, Accio Cultural del Pais Valenciak eta Obra Cultural Balearrek euren lurraldeetako alderdiei eskatu zieten legean hizkuntza gutxituen presentzia areagotzea exijitzeko Gobernua osatzen duten alderdiei. Bilbaoren hitzetan, “alderdiek zuzenketak egin dituzte, eta batzuen eta besteen artean, guk egindako ekarpenak jasota daudela esan daiteke. Horrek ez du esan nahi legeak jasoko dituenik, noski. Egokitzat jo dugu, esaterako hamabi urte bitartekoentzat eduki batzuk bermatu behar izatea. Halere, kontuan hartuta lege honek hurrengo urteetako eskaintza arras baldintzatuko duela, beharrezkoa da modu osoagoan egitea eskaera”, gaineratu du.\nAzkenik, alderdiei eskaeran zehatza egin diete: bertan jasotako eskaerak onartzeko urratsak egin ditzatela. Ikus-entzunezkoek euskararen etorkizunerako duten garrantziaz ohartarazi nahi izan dituzte alderdiak. “Izan ere, geroz eta ordu gehiago pasatzen ditugu pantailen aurrean, baina horietan ez dago euskarazko eskaintza handirik. Horrek eragina du euskarazko erreferenteak ez izatearekin, eta egoera hori emendatzeko aukera garrantzitsua izan daiteke lege honetan plataformetan euskarari lekua egingo zaiola bermatzea”, adierazi dute.\nMikel Urdangarinek ‘100/25 BOS – Mikel Urdangarin’ proiektua aurkeztu du, bere kantuen orkestrarako egokitzapenean oinarrituta


Etxepare Euskal Institutuaren aurkezpena — dantzan.eus\nHemen zaude: Hasiera › Albisteak › Etxepare Euskal Institutuaren aurkezpena\nEtxepare Euskal Institutuaren aurkezpena\nDatorren martxoaren 15ean, arratsaldeko 19:30tan Etxepare Euskal Instituaren aurkezpena egingo da Bilboko Arriaga antzokian. Munduan euskara eta euskal kultura zabaltzeko sortutako institutuaren aurkezpenerako AT! ikuskizuna sortu da eta bertan hainbat dantzari, idazle, antzezle eta musikarik hartuko du parte.\nMunduan euskara eta euskal kultura zabaltzea dira Etxepare Euskal Institutuaren egitekoak. Etxepare Euskal Institutua Eusko Jaurlaritzak sortutako erakunde publikoa da, eta 2010eko urriaren 29an ireki zituen bere ateak Donostiako Prim kaleko 7.ean. Bernat Etxepareri zor dio izena, 1545ean euskarazko lehen liburua, Linguae Vasconum Primitia, idatzi zuen idazleari. Euskaraz inoiz idatzitako lehen liburu hartan jasoa dago Etxepare Euskal Institutua definitzen duen esaldi ospetsua: “Heuscara/ Ialgi hadi mundura”.\nDatorren martxoaren 15an ospatuko den aurkezpenean, hainbat idazlek, musikarik eta antzezlek hartuko du parte. Horien artean daude: Bernardo Atxaga, Arantxa Urretabizkaia, Unai Elorriaga, Uxue Alberdi, Anjel Lertxundi, Joseba Apaolaza, Kirmen Uribe, Mireia Gabilondo, Itxaro Borda, Harkaitz Cano, Mariasun Landa, Iñaki Salvador, Xabier Zeberio, Maite Arrese eta abar.\nDantzariak ere izango dira aurkezpenean. Jon Mayak koreografia zuzendari gisa aritu da eta berak ere dantzatuko duen arren, hauek dira berarekin taularatuko diren gainerako dantzariak: Alain Maya, Eneko Gil, Ibon Huarte, Nagore Indakoetxea, Nerea Vesga eta Urko Mitxelena.\nUrtarrilaren 15an, arratsaldeko 19:30tan Bilboko Arriaga antzokira bertaratu nahi duenak, Etxepare Euskal Instituak horretarako sortu duen webgunean sartu besterik ez du.\nBeti berdinak hor egon edo ez, norbaitek salatzen badu, horrek benetan aspertzen dizu? Orain jendearen balorazio kritikoak aspergarriak dira? Vaya...\nAkaso logikoa aurkituko duzu halako aktore, idazle eta bertsolari ezberdineko sorta horren ondoan betiko dantzari horiek aurkitzea, ondo ba, baina horretaz benetan asperturik daudenak pakean utzi. Gainera, hori defenditzeko duzun argudioa Etxeparekoek haiek aukeratu dituztela (y a misa) bada...\nHalako pentsamendu progresistek bai aspertzen dutela!\nJoe, "beti berdinak" diok. Etxepare Institutukoek egokienak dantzari horiek direla uste baditek nor haiz hi horren aurka agertzeko. Ez badituk gustuko hoa hauek ez zeudeken beste leku batetara. Horrelako komentarioak dituk ni aspertzen nautenak. Hik ere ya aburres!\npd: beste konpainia profesional bat diok, BAT (zein ez duk esan aitzitik). mmm... bakarra baduk alternatiba, ez zegok gaizki erabakita. Bitik bat, hirea -hire gustukoa- ez ordea... zorte txarra!\nIkusita idazleak, aktoreak eta musikoak nahiko dibersoak direla dantzariak probintzi diferentetakoak hartuko zituztela espero nuen, baina nada, ze iluso, denak giputxiak.\nAktoreak, idazleak, musikoak... talde askotakoak dira, errepresentazio zabal bat ematen dute. Dantzariak denak dira herri berdinekoak. Zer uste duzu Bizkaian ez dagoela dantzari onik? Eta Araban? Ba bai, badago, batzu hori entzun nahi ez arren. Etxepare denok ordaintzen dugu, eta aktore desberdinak agertzen badira ez dakit zergatik dantzariak ezin duten gauza berdina egin.\nBeti dantzari berdinak! Badago beste konpainia profesional bat ere! Ya aburren...\nEz pikatu Frodo. Baiña historia honek ya usaina dauka. Josebak esan duena hor dago, aktoreak eta musikoak dira talde askotakoak eta dantzariak bakarrik batekoak. Beste konpañia profesionala esan dut eskusa horrek ere ez duelako balio ez direla profesional bakarrak. Baudade dantzari onak gehiago, eta beti berdinak toki guztietan ya aburre.


Hurrengo Bertsolari Txapelketa Nagusia 2022an\nHurrengo Bertsolari Txapelketa Nagusia 2022an, eta finala Iruñean\nHurrengo Bertsolari Txapelketa Nagusia 2022an –\nPandemiak eragindako egoera leundu den honetan, lurraldeetako txapelketak ahalik eta normaltasun handienarekin bururaino eramateko modua izango dela aurreikusiz, 2022ko udazkenean Bertsolari Txapelketa Nagusiaren 18. edizioa aurrera eramateko erabakia hartu duela jakinarazi du Bertsozale Elkarteak.\nTxapelketa Getxon hasiko da irailaren 24an eta Euskal Herri osoan zehar jokatuko dira kanporaketak. Finala Iruñean izango da, abenduaren 18an.\nBertsozale Elkarteak aditzera eman duenez, “ibiltaria da Bertsolari Txapelketa Nagusia. Euskal Herrian zehar, herrialdez herrialde, herriz herri, eragitea eta bertsolaritza sustatzea da Bertsozale Elkartearen helburua. Ondorioak nabariak izan ohi dira: zaletasuna areagotzen da, bertso-eskolentzat bizigarri dira eta ilusio piztaile da tokian tokiko bertsogintzan. Xede horrekin eta Iruñean Nafarroa Arenak Bertsolari Txapelketa Nagusiaren finalerako beharrezkoak diren azpiegiturak eskaintzen dituela aztertu ondoren, Bertsozale Elkarteak finala bertan egiteko erabakia hartu du”.\nFinala Iruñean izateak Iruñerrian eragitea du asmoetako bat. Ez da asmo isolatua, Nafarroan bertsolaritza sustatzeko ahalegin handia egin du Nafarroako Bertsozale Elkarteak 1984. urtetik. Horren ondorio da, besteak beste, Nafarroako Gobernuak 2018an bertsolaritza Kultur Intereseko Ondasun izendatu izana.\n2005. urtean, Donostiatik Barakaldora\nHurrengoa, Euskal Herriko Bertsozale Elkarteak, 1987an sortu zenetik, antolatzen duen Bertsolari Txapelketa Nagusiaren hamargarren edizioa izango da. Elkarteak txapelketaren ibilbidea bildu du\nTxapelketaren finalak Donostian errotuta egotetik (1935-2001), beste lurralde batean eragin asmoz, finala Barakaldoko Bilbao Exhibition Centren egitea erabaki zuen Bertsozale Elkarteak 2005.urtean.\n“Ohiko bertso plaza berreskuratzea da bertsolaritzaren mugimenduaren asmo nagusia une honetan”, jakinarazi dute antolakuntzatik. Egun abian diren lurraldeetako txapelketak hasieratik amaieraraino ahalik eta normaltasun handienarekin gauzatzeko eta Bertsolari Txapelketa Nagusiaren antolakuntzan ilusioz eta buru belarri ari da elkartea.\nBertsozale Elkarteak eskerrak eman nahi izan dizkie “1987tik gaurdaino txapelketen edo bestelako egitasmoen bitartez, bertsolaritza sustatzen eta eragiten lankide izan ditugun norbanakoei, bertso-eskolei, elkarteei eta erakundeei”.\nGontzal Agote, Euskal Herriko Bertsozale Elkarteko Lehendakaritza Taldeko kidearen adierazpenak\nTags: 2022 bertsolari txapelketa nagusia btn22 Hurrengo Bertsolari Txapelketa Nagusia 2022an iruñea


Atari:Hezkuntza/Bigarren Hezkuntza/Lorategi botanikoa - Wikipedia, entziklopedia askea.\nAtari:Hezkuntza/Bigarren Hezkuntza/Lorategi botanikoa\nJakintza ikastola. Baratzeko landareak babesteko sarea.\nLorategi botanikoa gaitasun asko lantzen dituen proposamena da. Wikimedia horretarako tresna eraginkorra izan daiteke.\n2 Eredu onak\n3 Landuko diren konpetentziak\n4 Proiektuaren garapena\n5 Azken ekoizpenak\n5.1 Azken ekoizpenen ereduak\nGure lorategi botanikoan egiten dugun lana, auzoan, munduan, unibertsoan edo, are gehiago, Bilbon ezagutaraztea.\nGure konpetentzia batzuk garatzea. Ikastea.\nEuskarazko Wikipedian eta Txikipedian ekarpen onak egitea, eta bide batez, Txikipedian editatze 2020 lehiaketa irabaztea.\nArgazki kamerak (besterik ezean, telefonoetakoak),\nGure ikastetxeko lorategi botanikoa.\nUliako Lorebaratzak Wikiproiektua.\nLauaxeta Ikastola - Laia proiektua.\nUnamuno BHI: "Institutuko lorategia hobetzen" Biologia + Teknologia alorretakoak, batera, sortutako proiektua. Proiektua zahatzago azalduta, EIMA katalogoan\nOinarrizko zehar-konpetentzia guztiak landuko dira:\nhitzez, hitzik gabe eta modu digitalean komunikatzeko konpetentzia;\nBaita diziplina baitako konpetentzia batzuk ere, batez ere:\nhizkuntza- eta literatura-komunikaziorako konpetentzia, (gutun formala, argudio-testua, ikastetxetik kanpoko laguntzaileak lortzeko, azalpen testua (Wikipedia, Txikipedia artikuluetan), jarraibideak, ahozko elkarrizketak, argazki oinak...)\nmatematikarako konpetentzia, (logika-matematikoa erabili beharko dagoen denborari ahalik eta etekinik handiena ateratzeko)\nteknologiarako konpetentzia, (Wikipedia eta Txikipedia, testu, irudi edo bideoekin hornitzeko hainbat baliabide teknologikoren erabilpen egokia eskatuko du. Audioak ere graba daitezke, proiektu honi jarraiki... Mediawikin editatu beharko QR kodeak sortuko...)\ngizarterako eta herritartasunerako konpetentzia, (ikasleak talde txikietan antolatuko dira, erabakiak hartu beharko dituzte, adostasunetara ailegatu beharko dute, eduki libreak sortuko dituzte...)\nzientzietarako konpetentzia, botanika, zoologia, kimika... alor hauetako kontu batzuk landu beharko\narterako konpetentzia, (argazkiak eta bideoak grabatzeko lan horietan, proiektua mundura zabaltzeko ahaleginetan...\nmotrizitaterako konpetentzia. (Lorategi botaniko bat zaintzerakoan, eta lorategitik ordenagailuetara joaterakoan, gorputza mugitu beharko ;-)\nProiektu hau garatzeko garaian lotu daiteke BioBlitz izeneko ariketa orokorragoarekin. Material ugari duzu hor eskuragarri.\nUliako Mintegietako parkeko QR bat Wikipediako Tuia artikulura daramana\nHau ez da gure ikastetxeko lorategia, baina guk antzeko bideo bat ere grabatuko dugu. Azpitituluak, gure ahotsak eta guzti.\nLorategi botanikoari loturiko Wikipediako artikulu batzuk hobetuko dira, edo artikulu berriren bat, euskarazko wikipedian gehituko da.\nLorategi botanikoari loturiko Txikipediako artikulu batzuk hobetuko dira, edo artikulu berriren bat, euskarazko Txikipedian gehituko da. (Eta bide batez, Txikipedia editatzen 2020ko lehiaketa irabaziko).\nArgazki batzuk (+ argazki oinak 3 hizkuntzatan) Wikimedia Commonsen kargatuko dira.\nWikiliburu bat (pdf formatuan, paperean, edo bietan) argitaratuko da.\nAudio bat ekoiztuko dugu, formatu irekian, ogg formatuan, esate baterako, eta Wikimedia Commonsera kargatuko dugu eta euskarazko Wikipedian edo Txikipedian txertatuko dugu. (Eredu bat: Txikipedia:Koronabirus.)\nBideo bat ekoiztuko dugu, formatu irekian, WebM formatuan, esate baterako, eta Wikimedia Commonsera kargatuko dugu eta euskarazko Wikipedian edo Txikipedian txertatuko dugu. (Eredu bat: Txikipedia:Giza Eskubideen Aldarrikapen Unibertsala artikuluaren erdiko aldean.)\nAzken ekoizpenen ereduakAldatu\nUliako Mintegietako Parkearen wiki-liburuko azala\n"Lorategi botaniko" proiektu bati lotutako azken ekoizpenak leku publikoan kokatuz gero proiektua erakargarriago izango da ikasleentzat. Euskarazko Wikipedia baino gune publikoagorik nekez topa daiteke euskal blogosferan.\nBaina azken ekoizpenak ez dira zertan euskarazko Wikipedian argitaratu. Ekoizpenak mota askotakoak izan daitezke: eskola aldizkari bat (formatu digitalean argitaratua edo paperean), argazkien (+ argazki-oinen) erakusketa bat, bideo sorta bat, eskola irratiko irratsaio sorta bat (podcast), bideo-dokumental bat lorategi botanikoan egindako, ikasitako kontuekin, blog bat (non hainbat motatako testuak, irudiak, audioak, bideoak, aurkezpen digitalak argitara eman daitezkeen)...\nIkasleei, beren adina eta testuinguruaren arabera, hainbat mailatako azken ekoizpenak eska dakieke: xinpleenetatik konplexuagoetaraino. Sinpleenetatik hasita, esaterako, esku-telefonoarekin di-da egindako audio-grabazioak edo argazkiak; koadernoetan itsatsitako irudiak, —zuhaitz-orriak, arbolen argazkiak— + iruzkinak; pasabideetan kartulinazko horma-irudiak; beste ikasgeletan aurkezteko moduko diapositiba sortak... Maila aurreratuago eskatzen duten ekoizpenetan, esaterako, ondo editatutako audio eta bideoak, blogak non audio-podcast, bideo-dokumentalak, eta proiektuari lotu dakizkiokeen hainbat testu mota txerta daitezkeen...\nEskuinean Wikipediatik modu xinplean atera daitekeen liburu baten eredua. Paperean inprima daiteke, prezio onean, edo, bide beretik, PDF formatuan, doan.\nLiburua: "Ulia Mintegietako parkea".\nAzken aldaketa 26 abuztua 2020(e)an, 13:45(e)tan\nOrriaren azken aldaketa: 26 abuztua 2020, 13:45.


Bordatxo mendiaren hegian, Aitzondo eta Santsonenea baserrien artean dago.\nBaserri hau, seguru asko XIX. mendean egina da. Garai hartako etxe-izen zerrendan, hala ere, ez da agertzen Dranbanea izenarekin.\nDranbanea Zubietako Artzabaletaaundiko jabea Maria Karmen Goiarena zen. 1976tik hutsa dago. Lizaso familia bizi zen bertan, Joxe Manuel Lizaso, aita, eta lau edo bost seme-alaba. Maizterrak ziren eta Usurbilgo Kaleberrira joan ziren bizitzera. Gaur egun Iarbegoikoako semea den Joxe Leon Lizaso Azkonobieta da jabea. Etxe zaharra bota eta berria egiten ari da. Lurrak Iarbegoikoako Lizaso familiak erabiltzen ditu.


Errumania by Ibaiondo6B 926 views\nAustria by Ibaiondo6B 932 views\nCatálogo Island Tours. Islandia en ... by Eladio Llamas Cer... 603 views\nIslandia by Lucy Padilla 1678 views\nAustria by jakintzaikastola5c 1460 views\nDinamarca by Carlos Torres 1639 views\n1. AUSTRIA

NORA SALEGUI 2011-2012

\n2. KOKAPENA

Austria edo Austriako Errepublika Europa erdialdeko Errepublika federal parlamentarioa da, estatu itsasgabea. Mugakide hauek ditu: Alemania eta Txekia iparraldean, Eslovakia eta Hungaria ekialdean, Eslovenia eta Italia hegoaldean, Suitza eta Liechtenstein mendebaldean. 1995etik Europar Batasuneko kidea da.

\n3. GEOGRAFIA FISIKOA

Hiru eskualde daude: Alpeak, estatuko mendebalde osoa eta ia erdialde eta hegoalde osoa. Europako estaturik menditsuenetakoa da. Gailurrik altuenta Grossglockner mendia da.

Danubio, ibai nabigarri bakarra.

Klima: negu hotzak eta udak laburrak.

\n4. AZALERA, BIZTANLEAK ETA DENTSITATEA

Azalera: 83.827km ²

Biztanleria : 8.356.707

Dentsitatea : 99

Biztanle/km ²

Jatorria : Herrialdeak etni- nahastura handia du. Alde batetik, Austria- Hungariako Inperioak ekarrita, hain zuzen ere kroaziarrak eta hungariarrak. Bestetik Bigarren Mundu Gerra ostean immigrazio berria, batez ere Turkia eta Serbiatik etorrita.

Hizkuntza Ofiziala: alemaniera

\n5. EKONOMIA

Turismoak, neguko kirolak , bainu-etxeak, eta kultur ekitaldiak eskeintzen ditu. Nekazaritza edo abeltzaintza eskualdeen araberakoa da.

Austriako dirua, 2002tik aurrera euroa da.

\n6. HISTORIA

Austriako historia zelten garaian hasi eta Europar Batasunean den herrialderarte luzatzen da.

Erdibidean botere handiko monumentuak eta mundu mailan garrantzia izan duten gudak pairatu ditu.

\n7. OHITURAK janaria eta festak

Janaria: Austriako sukaldaritza, beren pastel eta opilegatik dira ezagunak.

Liptauer: gazta espezie desberdinak

Knödel: hainbat almondiga mota, gatz eta gozokiekin.

Festak: Austrian festarik ezagunena urtarrilak 1-Urte Berri Eguna da- Neujahr, deiturikoa

\n8. PERTSONAIAK

Pertsonaia ezagunetariko batzuk:

-Wolfgang Amadeus Mozart, musikaria

-Erfriede Jelienek, nobel saridun idazlea

-Fritz Lang, zinemagilea

\n9.

Vienako Estatu Opera munduko opera

konpainia garrantzitsuenetako bat da.

MONUMENTUAK ETA IKUSGARRIAK DIREN ELEMENTUAK\n10. AUSTRIAKO ABENTURA!!!!

Nik zueri lau eguneko bidaia egitera gomendatuko nizueke. Urtaro hoberena uda litzateke. Den-dena planeatuta daukagu Loiu-tik - Vienara joan eta iritsitakoan Viena erdian dagoen hotel politenean geldituko ginateke, gaua denez hotelean afalduko genuko. Hurrengo egunean Vienatik igaroko ginateke Opera Estatala ikustera;

\n11. VIENA!!

9:30-etatik 13:00-tara operan kanta politak entzutenegon eta gero bazkaldu eta gero palacio-Schonbrunn – era joango ginateke bisitatzera. Bere lorategi ederretara.

\n12. MOZARTEN ETXEARI BISITA

Hurrengo egunean berriz ere vienari bisita bat egingo genioke hain zuzen ere Mozarten etxeari: bazkalordua denez argazkian ikusten den jantoki ederrean jango genukeen lehen aipatu ditudan jakiekin. Arratsaldean hegazkina hartu eta Loiura berriz ere.

\n13. BUKATU DA!!!


Konpontzen dut - BilTaGarbi - EUS\nGauzak bota ordez konpontzen ahal dira. Zure zikin ontziak arintzen du horrek eta zure moltsa bete dezake. Ohiturak aldatu beraz!! Horriaren peko aldean, etxetik hurbil diren konpontzaileen zerrenda atsemanen duzu.\n13 Kg hondakin/urte/jende da konpontzen, ematen edo berriz saltzen ahal direnak.\nZure gauzen bizi iraupena nola luzatu?\nJadanik, puxkak konpondu aitzin, helburua da bizi-iraupen handiagoa eta iraunkortasun gehiago ukan dezaten.\nTresna edo gauza azkar eta konpogarriak hautatuz.\nEnergia gutti kontsumitzen duten tresnak (A klasea) hautatuz, zure elektrizitate kontua arintzeko baina ber erean zure tresnaren bizi-iraupena luzatzeko.\nZure materialaz arta hartuz eta erregularki entretenituz : bizikleta oliotu, baina ere oinetakoak ezkoztatu, jantzien garbitze arauak errespetatu…\nKonponketarentzat, nori galdegin?\nZure ikuzteko tresna, xurgagailua, ogi xigorlea… ez da gehiago martxan ? Zure konponketa garantia erabil dudarik gabe. Data pasatua baldin bazaizu, ofiziozko aditu bat deitu, diagnostika egin dezan eta beharrez, konponketa bera.\nOinetako pare higatua, zaku andeatua… zure zapatariari ekarri.\nJantzi urratua ? Zure jostunak aterabide bat proposatuko dizu. Zure haurraren galtza baldin bada, pentsa mertzeriara joaitea. “Patch” edo petatxu egokiak atxemaiten ahalko dituzu.\nAholkua : helbide onen kausitzeko, zure senide eta laguneri galdegin. Sektore hortako ofiziale bati ere aipatzen ahal diozu, edota interneten xekatu.\nKonponketa, aterabide ekologiko eta ekonomikoa!\nEkonomia zirkularraren alde, xahutzearen aurkako legea 2020ko otsailean onartua izan da. Ingurumenaren aldeko neurri ugariren artean, zaharkitze programatuaren aurkako ekintza konkretuak aurreikusten ditu. Ildo beretik, konponketa, gure produktuen bizi iraupenaren luzatzeko ezinbesteko aterabidea da. Jadanik, hainbat tokiko aktore eta webguneek hitzetatik ekintzetara pasatzen ahalbidetzen dute!\nAuto-konponketa posible da. Bereziki, tokiko aktore hauek proposatzen dute:\nKonpon Txoko Repair Cafe Baionan


Argazkietarako markoak hobeto kokatzea | Consumer\nArgazkietarako markoak hobeto kokatzea\nAretoko dekorazioan argazkiei ahalik eta etekin handiena ateratzeko, diseinu-kontu batzuk hartu behar dira kontuan.\nEtxe gehienetan egoten dira argazkiak aretoan. Baina, askotan, zoriz antolatzen dira, gelaren dekorazio orokorra kontuan hartu gabe, eta desordena txiki horren emaitza distortsioa da multzoan. Artikulu honetan, haien kokapena erabakitzeko gako batzuk zehazten dira: argazkiak aretoan non jarri, nola taldekatu eta markoak egiteko beste aukera batzuk.\nNon jarri argazkiak\nAreto askotan, batez ere tamaina txikikoetan, ez dago espazio libre gehiegi (mahai bat edo biltegiratze-altzari baten goiko aldea, esaterako) markoak argazkiekin bermatzeko. Horregatik, askotan, edozein tokitan jartzen dira, lortzen diren leku libre urriak aprobetxatuz: telebistaren alboetan, apalen ertzean, liburuen aurrean, etab. Horrela, arriskuak saihesten dira, hala nola txokoak gainkargatzea, liburutegiaren erabilera deseroso bihurtzea edo argazkiak ahalik eta gutxien axolagabetzea.\nParetako apalek argazkiak bermatzeko gainazal berriak dituzte\nArgazkiak bermatuta egotea nahi bada, beste aukera bat da gainazal berriak gehitzea, markoak haien gainean jartzeko. Horman sartutako apalen bidez lor daiteke hori. Oskarbi dagoen eremua izan behar du, bestela azalera asko karga baitaiteke. Beste irtenbide bat paretako argazkiak zintzilikatzea da.\nArgazki bat baino gehiago elkartuz gero, kontuan hartu behar da batak bestearen gainean egiten duten elkarreragina. Lehenengo datua: elkarrekin dauden bi marko edo gehiago oso antzekoak badira formari edo tamainari dagokionez, emaitza monotonia-efektua da, batez ere altuera berean badaude. Taldea erakargarriagoa izango da argazkiak tamaina desberdinetan edo kolore eta material desberdinetako markoekin antolatzen badira.\nBeste aukera bat tamaina desberdinetako argazkiak jartzeko leku mugatuak dituzten markoak dira.\nHorman zintzilik dauden argazki-taldeek konbinazio ugari dituzte. Hainbat marrazki edo eskema sor daitezke: lauki-sarea, hodeia, lerrokatuak… Multzoari emango zaion forma zehazteko, marko guztiak mahai baten gainean edo lurzoruaren gainean jartzea komeni da (horman dauden neurrien antzeko neurriak dituen eremu batean), eta konbinazio posible guztiak probatzea. Garrantzitsua izango da aldagaiak ondo ebaluatzea, azken kokapena erabaki aurretik; izan ere, gero, gogaikarria da posizioak aldatzea, bai torlojuetarako edo iltzeetarako zuloak egiten direnean, bai kakoaren bat jotzen denean.\nDiseinua erabakita, komeni da, halaber, argazki-multzoa horman geratuko dela bermatzeko modurik onena pentsatzea, mahai gainean edo lurrean aurreikusi bezala. Horretarako, metodoa formaren araberakoa da. Beste txikiago batzuez inguratutako argazki handi bat badago, komeni da lehenik handiena zintzilikatzea, eta gero gainerakoak haren inguruan. Lauki bat osatzen duten lau argazkiko jokoa bada, kontrako muturretan bi handiago eta beste diagonalean beste bi txikiagoak dituena, egokiena bi handienak jartzea da.\nArgazkien markoetarako beste aukera batzuk\nArgazki-multzoa diseinatzeko beste aukera bat lerro bertikala da, bata bestearen azpian. Banaketa hori ongi geratzen da leku altuetan, zabaletan baino, korridorearen muturreko horma batean bezala. Kasu horretan, korridore batek ematen duen distantziak ikuspegi hobea emango du argazki-multzoa balioesteko. Nolanahi ere, kontuan hartu behar da besteen gainean nabarmenduko dela begien parean jartzen den irudia, eta, beraz, komeni da kokapen horretarako lehentasuna eman nahi zaion argazkia aukeratzea.\nBadago aukera markoek, banan-banan zintzilik egon beharrean, horman sartutako errail batetik zutitzeko. Sistema honen abantaila nagusia da ez dela hormaren gainazala kaltetzen zulo askorekin, eta, gainera, argazkiak eta markoak aldatzeko eta berritzeko lana errazten du. Desabantaila da irudien banaketa errailak ematen dituen aukeretara mugatuko dela.\nHainbat argazki paretan zulo asko egin gabe zintzilikatzeko beste aukera bat argazki-euskarria da, argazki batzuk jartzeko leku mugatuak dituena. Portarretrato-eredu asko eta askotarikoak daude, hala nola oinarri bat, euskarri metalikoak gorantz ateratzen dituena, eta bakoitzaren muturrean pintza txiki bat argazkiari eusteko, edo plastikozko edo akrilikozko markoak, faz bikoitzeko marko gisa funtzionatzen dutenak eta zintzilikario gisa erabil daitezkeenak.\nareto dekorazio fotos-eu kokapena marcos-eu


Euskaldun izateaz, harro!!! - Busturialdeko Hitza : Busturialdeko Hitza\nAgustin Kardaberatzek, 1761. urtean bere Euskeraren Berri Onak liburuan euskeraren biziraupenaz hauxe inoan:\n«…nola Eufquera foll foll, bacarric, edo nic eztaquit nola, biciric aimbefte feculetan egondan, ta dagoen añ berez, ta beregan, añ argui ta garbi, bere erio ta arerio gucien damu gorri gaiftoan badere. Alere, afco egunequi, Eufquera galduda.\nBaña ori ezta Eufcararen, ezpada Eufcaldunen defonra: bada oiec poliquiru, apañdu, ta edertu bearrean, lotfaric gabe berac beren naguitafunez itfuftu, larrutu, ta defeguin izandute. Baña, gure Pobrecho on afcoren animac falvatceco, Eufcarac burua jafotcea, Jaincoac naidu: gure Baferrietan gende preftuac dirauten artean, Eufcarac iraungo du. Efan oidana: oiei lepoa ebaqui, edo bicia quendu gabe, Eufcara ecin utci, edo quenduditeque. Jaungoicoaren vorondate jaquiña da». [sic]\nInteresgarri begitandu zait Kardaberatzek, duela ia hiru gizaldi euskeraren egoeraz, berak idatzi lez, egindako adierazpenok gogoratzea. Egun ere, Euskeraren erabilpena arauzkotzezko Azaroaren 24ko 10/1982 oinarrizko Legea, argitaratu zenetik (EHAA 160 zkia. 1982ko Abenduak 16), ia 40 urte igaro diren arren, zoritxarrez ezin esan daikegu euskeraren erabilerak osasun ona daukanik ezta gutxiagorik ere.\nAipatu legea gorabehera, euskeraren iraupena euskaldunon esku dago. Horretarako, funtsezko eginbeharra, euskeraz gure burua jantzi, aberastu, eta ezagutzaz hornitzean datza. Hau da, euskeraz errukirik gabe irakurri eta jakintzaz gure burua erabat abaildu behar genuke baina, zoritxarrez, horrelakorik urri besterik ez da ematen.\nGeure baitan euskeraren ezagutza, erabilera eta gaitasunaz, inkoherentzia eta kontraesan asko azaltzen da eta, ondorioz, lehenbailehen horren kontzientzia jasoa izanik, neurriak hartu beharko lirateke.\nGaitasun urria dago, oro har, euskeraz egoki idazteko, euskeraz oso gutxi irakurtzen denaren seinale. Euskeraz erruz irakurri gabe ezer gutxi egin daiteke. Euskeraren ahozko eta idatzizkoaren kalitatean zer hobetu asko dago, eta bestalde barne adierazpen, sentimendu eta oldozmenak ere zehatz eta zorrotz adierazteko gaitasunik ezak edota erosotasunak eraginda, gaztelerara jotzen da.\nHorren harira, maiatzaren 21eko alean, Ainhoa Etxebarriak hauxe zioen: «Erdalduna euskarara erakarri beharrean, euskaldunak hasten dira erdaraz, euskara bigarren mailako hizkuntza bihurtuz eta euskara zubi bat ere badela ahaztuz». Erabat ados. Zoritxarrez, kontzientzia kontua.\nEuskera jaiotzatik jakiteak ez du inor euskeraren erabilera egokiaren eta ezagutza sakonaren jakitun egiten. Horretarako denbora asko, ahalegin ugari, zaletasun handia eta etengabe hobetzeko borondate eta ekintza naroak behar dira. Gaztelerari eskainitako adina denbora gutxienez.\nGizakiaren sorkuntzarik garrantzitsuena hizkuntza da, bera baita herri-kulturaren bizkarrezur eta ardatz nagusi. Antza denez ez gara horretaz ohartzen. Historia eta hizkuntza dira edozein nazio-eraikuntzarako funtsezko elementu biak; hizkuntza, funtsezko nortasun-ikur bezala eta historia nortasun horren transmisio bide gisa.\nHizkuntza dugu gizakiaren sorkuntzarik gorena eta herri-kulturaren bihotza, herriaren arima eta muina alegia. Hizkuntza herri-gogoaren adierazpide da. Hizkuntzen jatorria herrien hastapen misteriotsuetan datza. Gurera etorrita, euskera landuz bere muinean sakon dezagun eta batez ere euskaldun izateaz eta euskeraz mintzatzean harro senti gaitezen munduaren aurrean!!


Legezko abisua - Oltza Zendeako Udako HOME\nInformazioaren gizartearen eta merkataritza elektronikoaren zerbitzuei buruzko uztailaren 11ko 34/2002 Legearen 10. artikuluan xedatutakoaren arabera, erabiltzaileari jakinarazten zaio Webgune honen jabea honakoa dela:\nIzen Soziala: Oltza Zendeako Udala (aurrerantzean, Entitatea)\nHelbidea: Angulo Kalea, 2 P.K.: 31171 Ororbia, Nafarroa\nTelefonoa: 948 32 20 68 – Faxa: 948 32 21 04\nHelbide elektronikoa: cendea@ayuntamientoolza.com\nWebgune horretan eta haren edozein orrialdetan sartzeak berarekin dakar erabilerari buruz ondoren ageri diren lege-ohartarazpenak, baldintzak eta terminoak ezagutu eta onartzea.\nBaldintza hauek eta webaren erabiltzailearekin ezartzen diren harreman guztiak Espainiako legeriari jarraiki arautuko dira.\nEntitateak beretzat gordea du Webgune honen erabilerari buruzko baldintzak eta erabilera-terminoak aldebakartasunez aldatzeko ahalmena. Baldintza eta terminoen aldaketa oro behar bezala iragarriko da orrialde honen bidez, eta argitaratzen den unetik izanen du indarra.\nAtari hau guztia eta haren osagaiak jabetza Intelektualari nahiz Industrialari buruzko nazioarteko eta Espainiako legeek babesturik daude.\nEra berean, entitateak ez du erantzukizunik hartzen webgune honetako esteka elektronikoen (linkak) bidez, zuzenean edo zeharka, ikus daitezkeen eduki, produktu edo zerbitzuen gainean. Esteka horiek ez dute inolako harremanik adierazten entitatearen eta sarbide emandako orrien titularrak diren partikularren edo entitateen artean.\nAzaroaren 6ko 1671/2009 Errege Dekretuaren 7. artikuluak ezarritakoarekin bat, entitateak bere gain hartzen du bere Egoitza Elektronikoaren bidez eskura daitezkeen zerbitzuen eta informazioaren osotasun, egiazkotasun eta eguneratzeari buruzko erantzukizuna.\nAtari honetako informazioa erabiltzeko, kasuan kasuko arauak beteko dira. Entitateak ez du bere gain hartuko atariaren edo haren edukien erabilera ezegokiaren inguruko inolako erantzukizunik, ezta aipatutako erabilerak eragiten ahal dituen ondorioen ingurukorik ere.\nEntitateak, webguneko sistemen segurtasuna eta emandako informazioaren osotasuna ziurtatze aldera, behar diren neurriak ezarri ditu antolakuntza eta teknikaren arloetan, tratamenduaren izaera, esparrua, testuingurua eta xedeak kontuan harturik, bai eta jendearen eskubide eta askatasunetarako arriskuak ere. Udalak, beharrezkoa denean, neurri horiek berrikusi eta eguneratuko ditu.\nWebgune honek cookieak erabiltzen ditu, teknikoak, pertsonalizaziokoak eta analisia egitekoak, zure nabigazioa optimizatu, zure nahietara egokitu eta analisi-lanak egiteko. Nabigatzen jarraituz gero, cookieei buruzko gure politika onartzen duzu. (Ikusi Cookieak erabiltzeari buruzko informazioa).\nDBEOren 13. artikuluan adierazitakoarekin bat, informazioa eskaintzen dizugu erabiltzaileak bere borondatez Webgunearen harreman-galdetegiaren bidez ematen dituen datuen inguruan.\nEgoitza elektronikoko datuen tratamenduari buruzko argibideetarako, egoitzaren pribatutasun-politika kontsultatu behar duzu.\nOltza Zendeako Udala da iradokizun-postontziaren bitartez eskatutako datual tratatzeko arduraduna.\nTratamenduaren xedea erabiltzaileek egindako iradokizunak kudeatzea da.\nDBEO: 6.1.c) Tratamenduaren arduradunari aplikagarria zaion lege-betehehar bat betetzeko behar den tratamendua.\nAdministrazio Publikoen Administrazio Prozedura Erkidearen urriaren 1eko 39/2015 Legea.\nEmaten diren datu pertsonalak behar beste denboraz gordeko dira datuak bildu zirenean zegoen xedea bete artean, eta xedetik erator litezkeen erantzukizunak zehazteko; eta soilik deuseztatuko dira Nafarroako Toki Entitateetako dokumentuak ebaluatu eta ezabatzeko araurekin bat.\nEz daude aurreikusiak datuen jakinarazpenak, legez bete beharrekoak izan ezik.\nEdonork dauka eskubidea Udalak haren datuez egiten dituen tratamenduen gaineko baieztapena lortzeko.\nZure datuak eskuratu, zuzendu, ezabatu eta eramateko eskubideak erabil ditzakezu, eta datuak mugatzeko eta haien tratamenduaren aurka egiteko eskubideak, eta halaber, zure datuen tratamendu automatizatuan soilik oinarrituta dauden erabakien xede izateko eskubidea, bidezkoak direnean, Oltza Zendeako Udalaren aurrean, Egoitza Elektronikoan, TRAMITEEN KATALOGOA/ADMINISTRAZIO OROKORRA/DATUEN BABESA edota posta elektronikoaren helbidean dpd@ayuntamientoolza.com\nErabiltzaileek argibideak eskuratu ditzakete Udalak egiten dituen datu tratamenduez eta haren informazio politikaz, Egoitza Elektronikoaren gardentasunaren atarian (INFORMACIÓN Y ATENCIÓN AL CIUDADANO/INFORMAZIOA ETA HERRITARREI ARRETA- Datuen Babesa)


Rosario Palomino Liman (Peru) jaio zen eta 30 urtetik gora daramatza Bartzelonan bizitzen. Katalanez erraz egiten du, eta hala ere, katalan hiztunek gaztelaniaz egiten diote, kanpotar itxura duelako. Badaki errespetuaren izenean egiten diotela gaztelaniaz, baina bera diskriminatua sentitzen da. Katalan hiztun autoktonoei kanpaina luzatu die: No em canviïs la llengua (Ez aldatu hizkuntzaz).\nIazko maiatza zen. Rosario Palomino Bartzelonako El Clot auzoko merkatu batera joan zen butifarra jana zegoelako. Txartelak erosteko ilaran saltzaileari galdera bat egin zion katalanez, ahal duen guztietan hitz egiten duen hizkuntza berean. Saltzaileak gaztelaniaz erantzun zion. Ilarako batek kargu hartu zion saltzaileari: “Zergatik egin diozu gaztelaniaz, berak katalanez egin badizu?”. Beste pare bat galdera egin Palominok eta saltzaileak berriz ere gaztelaniaz, eta ilarakoak berriz ere kargu hartu zion. Saltzaileak gaztelaniaz jarraitu zuen. Palominok dio saltzailea blokeatuta geratu zela lehen kargu hartzetik. Tirabira sortzetik urrun, barrez hasi ziren eta Palominok hala bota zion: “Ez aldatu hizkuntzaz!”.\nGertaera eta gero Palomino saltzaileari kargu hartu zion eroslearekin eta haren senarrarekin hasi zen hizketan. Kolonbiarrak ziren, emazteak ondo egiten zuen katalanez eta senarra ikasten ari zen. Biek aitortu zioten Palominori gauza bera gertatzen zitzaiela: haien itxura fisikoagatik gaztelaniaz egiten zioten, nahiz eta haiek katalanari eutsi. Peruarrak argazkia atera eta Twiterrez zabaltzea proposatu zien, katalan hiztunei eskatzeko ez aldatzeko hizkuntza. Horixe da No em canviïs la llengua kanpainaran abiapuntua.\nTwiterrez bidalitako mezu hura izan zen hasiera.\nBai, hala da. Dena dela kanpainako esaldia motzagoa da. 30 urte daramatzat hemen eta beti esaldi bat esaten diet gaztelaniaz egiten didatenei: “Ez aldatu hizkuntzaz, bestela ez dut inoiz ikasiko”. Hiruron argazkiarekin bidalitako txioak hainbeste bertxio izan zituen, erabaki bainuen No em canviïs la llengua [@CanviisEm] kontua irekitzea. Ni bezala zebiltzanei dei egin nahi nien, haien gertaerak kontatzeko eta kanpainarekin bat egiteko. Erantzuna sendotu ahala interneten plataforma gehiago ireki nituen: Instagram, Facebook, Telegram, eta jendeak grabatutako bideoak.\nNori egiten diote gaztelaniaz?\nAtzerritar itxura dugun guztiekin egiten dute, izan latinoamerikarrak, beltzak, asiarrak... Hizketan doinu berezia duenari ere gauza bera egiten diote. Eta badakit holandarrak edo alemaniarrak ere horrela dabiltzala. Azken horiek ez dute kanpotar tankerarik, eta agian doinuan ere ez diete antzeman, baina haien izena jakin dutenean edo pasaportea begiratu dietenean automatikoki gaztelaniaz egin diete. Ezagutu ditut errusiarrak eta errumaniarrak, haien lehen hizkuntza ez da gaztelania, eta batzuek gaztelaniaz hitz egiteko zailtasunak dituzte.\nBeraz, kontua ez da itxura fisikoa soilik.\nBeste toki batean jaio denaren arrastoren bat baldin badago, autoktonoak automatikoki gaztelaniara pasatzen dira.\nBi arrazoi daude. Batetik, hezurretaraino sartu diete errespetuagatik aldatu behar dutela hizkuntza, eta bestetik, haiek uste dute herritar orok gaztelania dakiela. Katalanak atseginak dira, eta besteen bizimodua errazten saiatzen direnez, uste dute gaztelaniaz eginda laguntzen digutela.\nZuek nola bizi duzue jarrera hori?\nEtorri berriak eta hemen urte asko daramatzagunok diskriminaziotzat hartzen dugu hizkuntza aldatzea, ia errefusatuak sentitzen gara. Niri bertakoen eta kanpotik datozenen arteko zubiak egitea gustatzen zait. Bertakoek ez dute nahita hartzen jarrera hori. Jende askori esan diogu nola sentitzen garen eta gaizki sentitu dira, ez dira konturatu min egiten ari direnik eta eskerrak eman dizkigute gure sentimenduak azaltzeagatik.\nJende batek interesa du azpimarratzeko katalanek kanpotarrak diskriminatzen dituztela, baina faltsua da ideia hori. Niri eta ni bezalako beste askori eskerrak eman dizkigute hizkuntza ikasteagatik eta hona egokitzeagatik.\nHainbat hizkuntzari gertatzen zaio gauza bera. Zuenean katalana da hizkuntza menderatua eta gaztelania menperatzailea.\nArrazoi nagusia hori da, jakina. Kataluniaren historia berrikusi besterik ez dago. Hiru mendetako kolonizazioa. Espainiaren kolonia ohi batean jaiotakoa naiz. Pare-parekoak dira bi adibideak.\nEtorri berriak uler dezake hizkuntza komuna gaztelania dela.\nGaztelaniara aldatzen garen bakoitzean katalana arrisku bizian jartzen dugu. Alemaniara, Ingalaterrara edo Frantziara joaten bagara eta hizkuntza ez badakigu, pentsatzen dugu esnatu eta hizkuntza ikasten hasiko garela, ezta? Hona edo Euskal Herrira iritsi eta jasotzen duten mezua bada katalana edo euskara beharrezkoak direla, esnatuko dira eta ikasiko dute. Alabaina, gaztelaniaz egiten badiegu mezua bestelakoa da: ez zaitez saiatu ere egin hizkuntza ikasten, gaztelaniarekin nahikoa duzu.\nBatzuek diote katalanek hizkuntza aldatzen dutela Generalitateak bere lana ondo egiten ez duelako, eta beste batzuek diote estaturik ez dugulako gaudela horrela. Sentitzen dut, baina ez nago ados. Denok dugu ardura, katalan hiztun bakoitzak ere bai. Behetik gora egin behar da lan. Generalitateak milioiak gastatuko ditu eta ez du funtzionatuko, estatua izango dugu eta ez du funtzionatuko. Hamar milioi katalan hiztunok jabetu behar dugu hizkuntza zaintzen ez badugu desagertu egingo dela. Guk gaztelaniara jauzi egiten badugu, kanpotarrari esaten ari gatzaizkio gure hizkuntzak ez duela garrantzirik.\nCiudadanos alderdiak salaketa jarri dizue kanpainarengatik.\nCiudadanosek lan ikaragarria egin du. Hizkuntza eta kultura menperatuari egunero esan dio hizkuntza eta kultura babesten baditu xenofoboa, arrazista eta supremazista dela. Azkenean, hiztunak atzera egiten du, gatazka saihestu nahi du, eta hizkuntza aldatzen du.\nEuskal abizena duen [Maite Pagazaurtundua] Europako parlamentuko ordezkari batek Europako parlamentuan eta Espainiako Arartekoaren aurrean salatu gaitu kanpaina xenofoboa eta arrazista egin dugulako.\nHasteko, ez da Generalitatearen kanpaina, pribatua da, eta ez gaitu inork diruz laguntzen. Ikertu nahi banaute, hemen nago, ez naiz ezkutatuko. Kanpaina katalan hiztunei zuzendu diegu. Beste kontu bat da hainbat herritarrek gaztelaniaz hitz egitea nahi izatea. Iruditzen zaien moduan egin dezatela. Hala ere, %93k katalana ulertzen du, nik uste dut katalanez egiten jarraitu dezakegula inolako arazorik gabe. Nik katalanez eta besteak gaztelaniaz. Guk ez dugu esan gaztelania hiztunek guri gaztelaniaz ez egiteko, baizik eta gurekin aritzerakoan katalanetik gaztelaniara ez aldatzeko gure itxura fisikoagatik, jada katalan hiztunak baikara!. Gure diskurtsoa, esan dutenarekin alderatuta, oso desberdina da.\nCiudadanos zauria egiten ari da hizkuntza kontuetan?\nJaio zenetik. Mundua kolore bakarrekoa ikusten dute, haientzat ederra litzateke euskara, katalana, galegoa... desagertuko balira. Zergatik egin dute gogor gure kanpainaren aurka? Beraien diskurtsoa deseraiki dugulako. Haiek edozein aukera baliatzen dute esateko katalan hiztunak arrazistak, xenofoboak eta klasistak direla. Diskurtsoa erori zaie zeren atzerritarrak hasi dira esaten etorkin sentitzetik nazio katalanaren kide sentitzera pasatzen ari direla. Ni neu harro nago Perun jaio naizelako eta harro nago katalan sentitzen naizelako.\nEuskal Herrian ez litzaiguke gaizki etorriko zurea bezalako kanpaina bat.\nHemengo euskaldun bati bota nion amua, baina ez zen ezer atera. Ni prest zuei laguntzeko. Ez egon zuen gobernuak dirutza gastatu zain, behetik gora egin behar da. Faxismoari zutik egin behar zaio borroka, pixka bat makurtuta zaudela antzematen badu gogorrago joko zaitu. Horregatik esan nion Ciudadanoseko hari aurrean ninduela, egiteko galderak, erantzungo nituela. Francoren garaia bizi izan zutenak ditut gogoan. Ezin dugu gutxiagotasun konplexua errepikatu. Gazteek “nahikoa da!” esan behar dute.\nBiografia linguistiko eria\nRosario Palominoren aita Cusco hirian jaio zen eta 10 bat urterekin emigratu zuen familiarekin Limara. Han kitxua galdu zuen. Palominok azpimarratu duen moduan, “baserritarren eta behartsuen hizkuntza da, gutxiespenarekin lotuta beti ere”. Gorde zuen gutxia ez zion alabari irakatsi. Palominoren amak ez zekien kitxua. Gure elkarrizketatuak dio bakeak egin dituela bere sustraiekin eta egunen batean kitxua ikastea espero duela, “nire ama hizkuntza beharko lukeena”.\nNor da arrazista?\n“Kanpainan ‘autoktono’ hitza erabili dut. Bertako katalan hiztunei hitz egin nahi nien eta hitz bat behar nuen haiek definitzeko. Batzuek nire asmoa desitxuratu dute autoktono hitza erabili dudalako. Jaio den toki berean bizitzen jarraitzen duena da autoktonoa. Katalan aurpegia ez daukatenei katalanez egiteko eskatu dugu eta batzuek arrazista deitu digute. Non dago arrazismoa? Arazoa ez da gu desberdinak garela adieraztea, baizik eta itxuragatik desberdin tratatzea”.\nKanal hauetan artxibatua: Katalana | Kultura aniztasuna | Arrazakeria | Migrazioa


MOMENTURIK ONENETAN ERE EUSKARAZ\nHizkuntzekin dugun harremanak baldintzatu egiten du hizkuntza bakoitzarekin nola jokatzen dugun: norekin erabili, nola, noiz...\nGure seme-alabek euskara askorekin eta egoera askotan erabiltzea nahi badugu, euskararekin harreman handia eta positiboa behar dute. Eta ez soilik txikiak direnean, ondoren ere bai.\nHizkuntzekin nolako harremana duten ikusteko ariketa erraz bat proposatzen dizuegu: zeintzuk izan dira nire seme-alabak azken hilabeteetan izan dituen esperientzia positiboenak? (Bidaiak, opariak, familian gertatukoak, eskolakoak, eskola orduz kanpoko jardueretakoak...). Zein hizkuntzatan izan dira bizipen horiek?\nGaztelaniarekin harreman handia izango dute. Kalean gehien entzuten duten hizkuntza da, telebistan gehien entzuten dutena, erreferente asko ditu (musika, kirola, eta abar). Hizkuntza horrekin harreman handia ziurtatua dute.\nBaina euskararekin? Gure seme-alabek euskararekin nolako harremana izatea nahiko genukeen jaio aurretik ere erabakita eduki behar genuke, eta jaiotzen direnetik euskararekin izatea nahiko genukeen harreman hori zaindu eta landu.\nEuskararekin harremana zaintzeko bidea zein den erraz ikusi daiteke: momenturik onenetan ere euskaraz.\nHorri begirako ideia eta aholku batzuk proposatzen dizkizuegu: